text:
Тимер-бетон
Тимер-бетон — бетондан һәм ҡоростан торған төҙөлөш композицион материалы. 1967 йылда Жозеф Монье менән үҫемлектәр өсөн кадоктар материал һымаҡ патентланған. 1802 йылда Царскосельский һарай өсөн урыҫ төҙөүселәре эзбиз бетон ҡуланғандар.
Рәсәйҙә тимер-бетонды 20-се быуaттың башында Лолейт Артур Фердинандович, Гвоздев Алексей Алексеевич, Михайлов Виктор Васильевич, М. С. Боришанский, А. П. Васильев, В. И. Мурашев, П. Л. Пастернак, Я. В. Столяров, О. Я. Берг үҙләштерәләр.
XX быуатта тимер-бетон төҙөлөштә иң йыш ҡулланылған материал булып сыға.
Йөкмәткеһе
Күрһәткестәр[үҙгәртергә | вики-тексты үҙгәртергә]
Тимер-бетондың ыңғай яҡтары:
- оҙаҡ ваҡыт ҡулланыла ала
- хаҡы арзан (ҡорос материалдарҙан түбәнерәк)
- янмай
- технологик — конструкцияны төрлө формала эшләргә мөмкин
- химик һәм биологик тотороҡл
- статик һәм динамик йөкләмәһен яҡшы оҙаҡ ваҡыт тотоуы
Насар яҡтары:
- күп масса һәм түбән ныҡлығы, бетондын ҡыҫыу ныҡлығы ҡоростан 10 мәртәбә түбәнерәк
Иҫәп һәм проектлау ысулдары[үҙгәртергә | вики-тексты үҙгәртергә]
РФ-ла ике хәл буйынса расчётлана :
- йөрөтөү(тотоу) хәләте буйынса (ныҡлыҡ, тотороклоғо, арыу емерелеүе);
- эксплуатациялау хәләте буйынса (ярыкҡа ҡаршы отороҡлоғо, һығылып төшөүе, есемдең арауыҡта урын алмаштырыуы).
1-се хәләт буйынса маҡсаттары :
- конструкцияның ныҡлығы тикшереү (нормаль, эйеү, арауыҡ киҫелештәре);
- түҙемлеккә тикшереү (күп тапкыр йөк һалыу ваҡытта);
- конструкциның тотороклоғо тикшереү (форма һәм арауыҡта урын алыу).
Армирование бер стержень, сеткалар һәм каркастар менән ойошторола. Арматура тартылған зоналарҙа (йәки ҡыҫыу зоналарҙа, тартылған ныҡлығы етмәғәндә), конструктив буйынса урынлаштырыла. Эшләү буйынса бүләләр:
- Бөгөлөү элементтар (таяҡтар, плиталар)
- Ҡыҫылған элементтар (колонналар)
- ҡыҫылған һәм бөгөлғән элементтар (фермалар)
Бөгөлөү элементтар (таяҡтар, плиталар)[үҙгәртергә | вики-тексты үҙгәртергә]
Элемент бөгөлгәндә уның тартылған һәм ҡыҫылған зоналар, бөгөлөү момент һәм арҡыры көс тыуалар. Бөгөлгән элементтар ике киҫелештә расчетлана:
- нормаль киҫелеш, бөгөлгән моменттан
- бөгөлгән киҫелеш, арҡыры көстәрҙән, бетондын ҡыҫыу зонаны емерелеүҙә; ярыҡ араһында тҡан бөгөлгән киҫелештәр буйынса (моменттан)
Таяҡтын армирлауы буй һәм арҡыры яҡта эшләнә (хүрәттә).
Конструкцияның элементтары:
- Юғары (ҡыҫылған) арматура
- Түбән (тартылған) арматура
- Арҡыры арматура
- Бүлеү-таратыу арматура
Конструкцияның параметрҙары:
- L — балканың йәки плитаның пролёты. Йыш ваҡытта 3-25 метр була.
- H — киҫелештен оҙонлоғо. Оҙонлоғо үҫеү менән ныҡлыҡ пропорциональ үҫә H²
- B — киҫелештен тарлығы
- a — бетондың һаҡлау ҡатламаһы
- s — арҡыры арматураһының аҙымы
Алдынан тартылған арматура менән ҡоролмалар[үҙгәртергә | вики-тексты үҙгәртергә]
Алдынан тартылған (алдынан көсөргәнеш бирелғән) арматура ҡулланыуы иҡтисад яҡтан ыңғай була.
Таратыу-бүлеү арматураһы (4) конструктив маҡсат менән ойошторола. Бетон эштәрҙә ул арматураны каркаса бәйләй.
Ҡыҫылған элементтар (колонналар)[үҙгәртергә | вики-тексты үҙгәртергә]
Оҙон буйлы элементты ҡыҫылыуҙа уның тотороҡлоғо юғалтыуы була (һүрәттә). Ҡыҫылған элементттың эше бөгөлгән таяҡтын эшенә оҡшаш, ләкин ҡыҫылған элементта тартылыу зонаһы тыумай. Ҡыҫылған элементының бөгөлөүе ҙур булһа, ул үҙәктә ҡыҫылмаған һымаҡ расчетлана.
1 — буй арматура
2 — арҡыры арматура
Ҡыҫылған элементта буй арматура (1) ҡыҫылған, ул бетон менән ҡыҫылыуҙы ала. Арҡыры арматура (2) буй арматураһының тотороҡлоғон һаҡлай. Үҙәктә ҡҫылған колонналар квадрат формала проектлана.
Минималь яғы 400 мм. Күберәк булһа колонналар массив тип иҫәпләнә. Массив колонналарҙа бетондын ныҡлығы күп ваҡыт арта. Иҡтисад, йәшәү урыны һәм масса араһында баланс кәрәк (Sustainable construction) www.concreteresearch.org
Тимер-бетон фундаменттар[үҙгәртергә | вики-тексты үҙгәртергә]
3 төрлө бар:
- айырылма (һәр колонна өсөн)
- лента (стеналар йәки колонна рәттәр өсөн)
- плита
Нуль циклы эштәрен уңайлығы өсөн йыйылма колонналарҙын юғары отметкаһын таҙа иҙәндән 150 мм. түбән алалар (монолит колонналар өсөн – 50 мм.). Был маҡсат буйынса колонналарҙы фундамент менән берләштереү стаканлы форма аша эшләнә. 2.02.01-83 һанлы Төҙөлөш нормалар һәм ҡағиҙәләр буйынса фундамент майҙаны:
Әҙәбиәт[үҙгәртергә | вики-тексты үҙгәртергә]
- 2.03.01-84*. «Бетонные и железобетонные конструкции» Төҙөлөш нормалар һәм ҡағиҙәләр/ Госстрой СССР. — М.: ЦИТП Госстроя СССР, 1989. — 88с.;
- Пособие по проектированию бетонных и железобетонных конструкций из тяжёлых и лёгких бетонов без предварительного напряжения арматуры (2.03.01-84 Төҙөлөш нормалар һәм ҡағиҙәләр)/ ЦНИИпромзданий Госстроя СССР, НИИЖБ Госстроя СССР. — М.: ЦИТП Госстроя СССР, 1989. — 192с.;
- Пособие по проектированию предварительно напряжённых железобетонных конструкций из тяжёлых и лёгких бетонов (СНиП 2.03.01-84 Төҙөлөш нормалар һәм ҡағиҙәләр). Ч. I/ ЦНИИпромзданий Госстроя СССР, НИИЖБ Госстроя СССР. — М.: ЦИТП Госстроя СССР, 1990. — 192с.;
- Пособие по проектированию предварительно напряжённых железобетонных конструкций из тяжёлых и лёгких бетонов (2.03.01-84 Төҙөлөш нормалар һәм ҡағиҙәләр). Ч. II/ ЦНИИпромзданий Госстроя СССР, НИИЖБ Госстроя СССР. — М.: ЦИТП Госстроя СССР, 1990. — 144с.;
- Бородачёв Н. А. Автоматизированное проектирование железобетонных и каменных конструкций: Учеб. Пособие для вузов — М.: Стройиздат, 1995. — 211с.
- 2.01.07-85. «Нагрузки и воздействия» Төҙөлөш нормалар һәм ҡағиҙәләр/ Госстрой СССР. — М.: ЦИТП Госстроя СССР, 1987. — 36с.
- Улицкий И. И. Железобетонные конструкции (расчёт и проектирование). Изд. Третье, переработанное и дополненное. Киев, «Будiвельник», 1972. — 992с.
- 2.02.01-83. «Основания зданий и сооружений» Төҙөлөш нормалар һәм ҡағиҙәләр/ Госстрой СССР. — М.: Стройиздат, 1985. — 40 с.
- EN 1994, Eurocode 4, Design of composite steel and concrete structures (Тимербетон конструкцияларҙы проектлау)


c: text/html

text:
Сәләмәтлек мөмкинлектәре сикләнгән балалар тәрбиәләүсе ғаиләләр ҡыҙыу линияға шылтырата ала
«Инвалид балалар тәрбиәләүсе ғаиләләргә социаль ярҙам итеү» темаһына ҡыҙыу линия йома, 17 ғинуарҙа, 14 сәғәттән алып 16 сәғәткә тиклем үтәсәк. Һорауҙар 8 (347) 235-84-89 телефоны буйынса ҡабул ителә.
Өфө хакимиәтенең халыҡҡа социаль ярҙам итеү идаралығы был сараны инвалид балалары булған ғаиләләргә аныҡ ярҙам итеү маҡсаты менән уҙғара. Ведомствола иҫәпләүҙәренсә, сәләмәтлек мөмкинлектәре сикләнгән балалар тәрбиәләүсе ата-әсәләрҙә бик күп ауыр үҙгәлекле проблемалар тыуа, шул иҫәптән идаралыҡ белгестәре хәл итеүҙә ярҙам итә алырлыҡ медицина, социаль-иҡтисади, психологик, тәрбиәләү һәм ҡарау проблемалары.

robotstxt: allowed

filter: keep


text:
Башҡортостан халыҡтары ассамблеяһының ҡоролтайе үтәсәк
Уның эшендә Рәсәй халыҡтары ассамблеяһы шураһы етәксеһе Рамазан Абдулатипов та ҡатнашасағын белдерҙе.
Башҡортостандағы милли һәм ижтимағи ойошмалар ҙа үҙ эштәренең яҡшы барыуын белдерә. Милләттәргә үҙ телен, ғөрөф-ғәҙәт һәм йолаларын үҫтереү өсөн мөмкинлектәр уңай. Күп телдәрҙә матбуғат баҫыла, мәктәптәрҙә милли телдәр уҡытыла. Тик ил буйынса был мәсьәлә асыҡ ҡала.
Мәҫәлән, Дәүләт Думаһы 3 йыл буйына милли темаға ҡағылышлы бер ҡанун өҫтөндә лә эшләмәгән. Башҡортостандың башҡорт ҡатын-ҡыҙҙары ойошмаһы етәксеһе Гүзәл Ситдыҡова бындай ҡараштың киләсәк өсөн хәүефле булыуы ла ихтимал тигән фекерҙә.


text:
Эштән ебәреү поезд, аҙаҡ килеп, подора ниндәй тиҙлек менән, шуға күрә беҙ ғорурлыҡ менән аҙағында был яңы версияһын.
Был версия исправлять Гугле тағы бер ҡат прокси, был бара, сөнки әйберләр бар, беҙ улар, ысынлап та ла, контрольдә тота алмайбыз. Тик тағы, ул эшләй.
Башҡа үҙгәртеп төҙөү-исправлено ҡайһы бер хаталар шорты, һеҙ прочитать күпкә яхшыдыр буйынса документтар кәрәк һылтама:
Ортон ярҙам итеү буйынса transposh плагин WordPress
Төп үҙгәрештәр өҫтәмә үҙ эсенә ала
[tpe] ортон торған ине өстәлдә иҫке поверх
[].
Был код өсөн ҡулланыла үҙ индереү кодтары, унда зарурлығы юҡ бөтөрөү өсөн тег, был бара, сөнки бер тауындағы " WordPress, ул тудыра
код арсенға зверей ваҡытта смешивании самозваный һәм ябыу шорты.
Шулай уҡ, юҡ күрһәтергә кәрәклеген
="y" күберәк, шуға күрә хәҙер
[tpe mylang] беҙ ябай эшләргә һәм ял:
ba
Беҙ тәҡдим итәбез, сезгә алмаштырыу, һәм наслаждайся әлеге яңы версияһы.


text:
Өфөлә киң мәғлүмәт саралары хеҙмәткәрҙәренә абруйлы наградалар тапшырылды Фото: Андрей Старостин
Өфөлә киң мәғлүмәт саралары хеҙмәткәрҙәренә абруйлы наградалар тапшырылды
Өфөлә киң мәғлүмәт саралары хеҙмәткәрҙәренә абруйлы наградалар тапшырылды Фото: Андрей Старостин
ӨФӨ, 2015 йыл, 17 июнь. /«Башинформ» мәғлүмәт агентлығы, Артур Басиров/.
16 июндә Өфөлә Башҡортостандың киң мәғлүмәт саралары хеҙмәткәрҙәренә Рәсәй Элемтә һәм киң коммуникациялар министрлығының Почет грамоталары тапшырылды. Был наградаға ошо өлкәлә 15 йылдан артыҡ эшләгән хеҙмәткәрҙәр лайыҡ булды. Улар араһында журналистар ғына түгел, телевидениела эшләгән монтажсылар, гәзит корректорҙары һәм тармаҡтағы башҡа хеҙмәткәрҙәр бар ине.
«Киң мәғлүмәт сараларының эшен телевизор ҡараусылар һәм гәзит уҡыусылар баһалай. Әммә, ҡыҙғанысҡа ҡаршы, күп хеҙмәткәрҙәр, мәҫәлән, операторҙар йәки монтажсылар, кадр артында ҡала. Бөгөн беҙ ошо мөһим һәм кәрәкле мәғлүмәт еткереүсе кешеләрҙе бүләкләйбеҙ», — тине республиканың Матбуғат һәм киң мәғлүмәт саралары агентлығы етәксеһе Борис Мелкоедов.
«Йәншишмә» гәзите хәбәрсеһе Эльвира Әсәҙуллина 25 йыл журналист булып эшләй. Был ваҡыт эсендә бер тапҡыр ҙа ошо һөнәрҙе һайлағаныма үкенмәнем, ти ул. «Мин Башҡорт дәүләт университетының филология факультетын тамамланым. Тәүҙә мәктәп тормошо, һуңғараҡ наркоманияны, терроризмды иҫкәртеү хаҡында яҙҙым. Бик күп республика конкурстарында ҡатнаштым. Эшемде яратам һәм ошондай абруйлы награда алыуыма шатмын, — тип һөйләне «Башинформ» агентлығына Эльвира Әсәҙуллина.
Шуны билдәләп үтергә кәрәк: бүләкләү тантанаһын Мәҙәниәт хеҙмәткәрҙәре профсоюзы республика комитеты ойошторған. Рәсәй Элемтә һәм киң коммуникациялар министрлығының Почет грамоталарына бөтәһе 19 киң мәғлүмәт хеҙмәткәре лайыҡ булды.


text:
Өфө ҡала Советы 2013 йылға бурыстар билдәләне
Өфө ҡала Советының 14-се ултырышында БР Дәүләт Йыйылышы – Ҡоролтай рәйесе Константин Толкачев, Башҡортостан баш ҡалаһы хакимиәте башлығы Ирек Ялалов, БР Президенты Хакимиәте, Прокуратура, төбәктең министрлыҡтары һәм ведомстволары вәкилдәре ҡатнашты.
Ултырыштың көн тәртибенә 26 һорау сығарылды. Депутаттар Өфө ҡала Советы рәйесе Евгений Семивеличенконың депутаттар корпусының 2012 йылдағы эшмәкәрлеге тураһындағы отчетын тыңланы, шулай уҡ ағымдағы йылдың тәүге ярты йыллығына эш планы менән танышты.
Өфө депутаттары иғтибарына тәүгә ҡала Советының Башҡортостан Президенты Рөстәм Хәмитовтың БР Дәүләт Йыйылышы – Ҡоролтайға Мөрәжәғәтнамәһе положениеларын тормошҡа ашырыуҙы тәьмин итеү буйынса саралар планы тәҡдим ителде.
Сираттағы ултырышта Өфөлә граждандарҙың теге йәки был закон сығарыу актына ҡарата үҙ фекерен белдереү, уға үҙгәрештәр индереү хоҡуғын тормошҡа ашырыу тәртибе тураһындағы Положение раҫланды. Был документ Өфөлә йәшәгән һәр кеше ҡала тормошонда әүҙем ҡатнаша алһын өсөн әҙерләнгән.
Алдағы йылға пландар тураһында һүҙ йөрөтөп, Евгений Семивеличенко, ҡала округында эштәр Башҡортостан Президентының БР Дәүләт Йыйылышына Мөрәжәғәтнамәһендә билдәләнгән йүнәлештәргә ярашлы алып барыласаҡ, тип билдәләне. Бынан тыш, экологик саралар быйылғы эшмәкәрлектең өҫтөнлөклө йүнәлештәренең береһе буласаҡ.


text:
Өфө янғындары быйыл «рәхимлерәк»
Өфөлә янғын ваҡытында һәләк булыусылар иҫәбе быйыл 2009 йылға ҡарағанда һиҙелерлек кәмегән. Бөгөн ҡала хакимиәте башлығында үткән оператив кәңәшмәлә Өфө хакимиәтенең дәүләт янғын күҙәтеү бүлеге начальнигы Фәрит Абдрахмановтың хәбәр итеүенсә, йыл башынан алып ҡала биләмәһендә утта 17 кеше һәләк булған. 2009 йылдағы ошондай уҡ арала бындай ҡорбандар иҫәбе 29 кеше тәшкил иткән.
Шул уҡ мәлдә янғындар иҫәбе бер ҙә кәмемәгән. Йыл башынан алып Өфө территорияһында 328 янғын теркәлгән. Сағыштырыу өсөн, уҙған йылда ошондай уҡ ваҡытта 292 янғын үткән.
«Алдынғылар» иҫәбендә янғындар буйынса һаман да Киров районы килә. Быйыл унда 61 янғын үткән. Уның территорияһында былтыр ҙа янғындар күп булған – 51. Янғындарҙың иң аҙы Дим районына тура килә – 20.


text:
Белорет металлургия комбинатында етештереү күләмдәре арта
БР Профсоюздар федерацияһы һәм Рәсәй Тау-металлургия профсоюзы төбәк ойошмаһы етәкселегенең Белорет металлургия комбинаты профактивы һәм уның идара итеүсе директоры Виктор Камелин менән осрашыуында Белорет металлургия комбинатындағы финанс-иҡтисади хәл тикшерелде.
Һөйләшеүҙең йөкмәткеһен Рәсәй тау-металлургия профсоюзының республика ойошмаһы рәйесе Марат Хөсәйенов бәйән итә:
— Эш хаҡы кимәле буйынса предприятие хатта Учалы тау-байыҡтырыу комбинатының Сибай филиалынан алда бара. Әлеге ваҡытта комбинат эш менән тулыһынса тәьмин ителгән. Әгәр беренсе ярты йыллыҡта предприятиеның зыянлы эшләүе 230 миллион һум самаһы тәшкил итһә, бөгөн иһә был һан 10-11 миллион һумға төшкән, ә йыл аҙағына БМК зыянһыҙ эшләү режимына сығырға планлаштыра. Көрсөккә тиклемге һөҙөмтәләр әлегә юҡ, әлбиттә, ләкин эш күләме буйынса тотороҡло үҫеш күҙәтелә. Ҡатнаш сым цехында һыуыҡ килеш деформацияланған арматура етештереү буйынса ҡорамалдарҙың яңы линияһын сафҡа индереү ҙә мөһим факт булып тора. Заманса ҡорамалдар комплексы Белорет металлургия комбинатында бөтөнләй яңы продукция; төҙөлөш тармағында ҡулланылған 4-12 миллиметр диаметрлы арматура сымы етештереүҙе үҙләштерергә булышлыҡ итәсәк. Бер йыл тирәһе элек беҙ был цехта булғайныҡ. Ул саҡта ҡорамалдар буш тора, кешеләр юҡ ине. Хәҙер иһә цех гөрләп тора.


text:
Башҡортостанда өзләү оҫталары һәм ҡумыҙсылар осрашасаҡ
Башҡортостанда III Төбәк-ара ҡумыҙсылар һәм өзләүселәр конкурсы ойошторола. Ул 2-4 мартта Мәсетле районының Оло Ыҡтамаҡ ауылында үткәреләсәк, тип хәбәр иттеләр «Башинформ» агентлығына Республика халыҡ ижады үҙәгенән.
Конкурста ҡумыҙҙа уйнаусылар, өзләүселәр, шулай уҡ ҡумыҙсылар ансамбле ҡатнаша ала, йәш сикләүҙәре юҡ. Заявкалар 20 февралгә ҡәҙәр ҡабул ителә.
Халыҡ ижады үҙәге белгестәре аныҡлыҡ индерә: конкурсанттарҙың сифатлы сығыш яһауы маҡсатында, ярыш сиктәрендә билдәле мәҙәниәт эшмәкәрҙәре, сәнғәт оҫталары етәкселегендә мастер-класс үткәреләсәк, әүәлге конкурстар лауреаттары, халыҡ йырсылары, бейеүселәре, сәсәндәр ҡатнашлығында концерттар үтәсәк.


text:
Башҡортостан Диниә назараты фидиә, фитыр, нисаб күләмен билдәләне
Изге Рамаҙан айында ураҙа тота алмаған өсөн түләү, йәғни фидиә – тәүлегенә 150 һум. Мосолман 29 көн дауамында бер көн дә ураҙа тотмаһа 4 мең 350 һум түләргә тейеш була. Фидиә күләме төбәктәге төп ризыҡтарға хаҡтар нисбәтенән иҫәпләнә.
Республика мосолмандары Диниә назараты шулай уҡ Ураҙанан һуң бирелә торған фитыр саҙаҡаһының күләмен дә билдәләне. Йәғни һәр социаль ҡатлам өсөн ул төрлөсә. Мәҫәлән, килемдәре йәшәү минимумынан түбәнерәктәр 30 һум фитыр саҙаҡаһы түләргә тейеш. Урта хәллеләр – 100, бай мосолмандар 200 тәңкә түләргә бурыслы.
Диниә Назараты Башҡортостанда нисаб күләмен 60 мең һумдан билдәләне. Ошонан сығып, нисабы аҙ булғандар йылына бер мең ярым, хәллеләр бер мең ярым һумдан күберәк зәкәт түләргә тейеш. Барлыҡ йыйылған аҡса хәйриәгә тотоноласаҡ тип вәғәҙәләй Диниә назараты.
Мосолманға аҡса түләп гонаһтан ҡотолоу фарызмы, мәсет кемдең күпме хәйер биреүенә ҡыҫылырға тейешме, тигән һорауға Морат хажи Лоҡманов, башҡа хәйергә ҡыҫыла алмай, ураҙа хәйере һәр йыл айырым билдәләнә, тигән аңлатма бирҙе.


text:
Фото:
Өфө Нуриман районына «Урал» янғын һүндереү машинаһын бүләк итте
Фото:
Нуриман районы янғын һүндереүселәренә быйыл йәй ауырға төштө: әйләнгән һайын уларға ҡоро үләнде һүндереүгә йәки шәхси секторҙағы янғындар менән көрәшкә сығырға тура килде. Район ҙур территорияны биләй, урындағы янғын һүндереүселәрҙең генә ресурстары етмәгәс, уларға Өфө гарнизоны ла ярҙам күрһәтте. Бының проблеманы ваҡытлы ғына хәл итеү икәнен аңлап, район башлығы янғын һағының матди базаһын нығытыуҙы һорап Өфө мэрына мөрәжәғәт итте. Нуриманлыларға «Урал» шассиһында автоцистерна бүлеп бирелде. Махсус техника тулыһынса йыһазландырылған һәм файҙаланыуға әҙер.


text:
Башҡортостан Президентының мәҙәниәт буйынса советнигы Олег Кирәев граждандарҙы ҡабул итәсәк
23 ғинуарҙа Башҡортостан Республикаһы Президентының мәҙәниәт мәсьәләләре буйынса советнигы, билдәле джазмен Олег Кирәев граждандарҙы ҡабул итәсәк. Тикшереләсәк мәсьәләләр билдәле, был мәҙәниәт һәм Башҡортостанда был өлкәгә бәйле һәр нәмә.
БР Президенты советнигы әйтеүенсә, уға мәҙәниәткә бәйле һәр төрлө мәсьәләләр буйынса бик йыш мөрәжәғәт итәләр – кем интернет аша, кем телефон буйынса, ә кемдер шәхсән үҙе күрешкәндә.
— Мәҙәниәтебеҙҙә проблемалар шаҡтай күп йыйылған. Мин был мәсьәләләрҙе бер юлы хәл итергә һәм граждандар ҡабул итеүҙе ойошторорға ҡарар иттем. Теләгәндәр мөрәжәғәт итә ала, — тине «Башинформ» агентлығына ҡыҫҡа интервьюһында Олег Кирәев.
Граждандарҙы ҡабул итеү Өфөлә 23 ғинуарҙа 14.00 сәғәттән 17.30-ға тиклем түбәндәге адрес буйынса үтәсәк: З.Вәлиди урамы, 2 (Конгресс-холл), 105-се кабинет. Алдан теркәлеү өсөн: kulturarb@inbox.ru.


text:
Республикала йыл башынан 82 мең тоннанан ашыу һөт һатылған
2013 йыл башынан алып Башҡортостанда 82 мең тоннанан ашыу һөт һатылған, шуларҙың 77 мең тоннанан ашыуы ауыл хужалығы предприятиеларына һәм фермер хужалыҡтарына тура килә.
БР Ауыл хужалығы министрлығының матбуғат хеҙмәтенән хәбәр итеүҙәренсә, дөйөм алғанда республикала тулайым һауым был ваҡыт эсендә 191 мең тоннанан ашҡан.
Төбәктә етештерелгән һөттөң яҡынса 89,5 мең тоннаһы – ауыл хужалығы предприятиеларына һәм фермер хужалыҡтарына, ҡалғандары шәхси ярҙамсы хужалыҡтарға тура килә.
Тулайы һауым буйынса иң юғары күрһәткестәр Саҡмағош районында (йыл башынан бында 6658 тонна етештерелгән), Стәрлетамаҡ районында (6018 тонна), Дүртөйлөлә (5024 тонна) һәм Илеш районында (4047 тонна) билдәләнә.
Был райондар һөт һатыу буйынса ла лидерҙар булып тора. Шулай итеп, Саҡмағош районының ауыл хужалығы предприятиелары 2013 йыл башынан алып яҡынса 6400 тонна һөт һатҡан, Стәрлетамаҡ хужалыҡтары – 5000 тоннанан ашыу, Дүртөйлө эшсәндәре – 4700 тоннанан ашыу, Илеш хужалыҡтары 3600 тоннаға яҡын һөт һатҡан.


text:
Эшҡыуарҙар 2009 йылға йомғаҡ яһаны һәм киләсәккә пландар билдәләне
Башҡортостан баш ҡалаһы эшҡыуарҙары 2009 йылдағы эшенә йомғаҡ яһаны. Өфө хакимиәтендә Өфө эшҡыуарҙары союзы менән Өфө бәләкәй эшҡыуарлыҡты үҫтереү һәм яҡлау ҡала фондының йыллыҡ дөйөм йыйылышы үткәрелде. Унда Өфө ҡалаһы ҡала округы хакимиәте башлығы Павел Качкаев һәм уның урынбаҫары Марат Ғәлиуллин ҡатнашты.
— Уҙған йыл бәләкәй бизнес өсөн генә түгел, тотош ҡала, республика һәм ил өсөн дә ҡатмарлы булды. Әммә тауарлыҡлы продукция күләме һәм сәнәғәт производствоһы индексы буйынса Өфөнөң күрһәткесе миллионлы ҡалалар араһында икенсе, ә түләүле хеҙмәтләндереүҙәр буйынса беҙ беренсе урынды биләйбеҙ, — тине Павел Качкаев үҙенең инеш һүҙендә. – Бында эшҡыуарҙарыбыҙҙың ҡаҙанышы ҙур.
Өфө эшҡыуарҙары союзының 2009 йылдағы эшмәкәрлеге тураһында отчет менән уның рәйесе Ольга Одинокова сығыш яһаны. Ул, уҙған йыл властың бизнесҡа ҡарата мөнәсәбәтендә һынылыш йылы булды, был финанс ярҙамы күләмдәрендә лә, бәләкәй һәм урта бизнес өсөн мөһим закон документтары ҡабул итеүҙә лә сағылды, тип билдәләне. Ольга Одинокованың һүҙҙәренә ҡарағанда, Эшҡыуарҙар союзының бөтә эшмәкәрлеге «БР Өфө ҡалаһы ҡала округында 2009 йылға бәләкәй һәм урта эшҡыуарлыҡты яҡлау программаһы» сараларын тормошҡа ашырыуға йүнәлтелде.
Өфө бәләкәй эшҡыуарлыҡты үҫтереү һәм яҡлау ҡала фондының эшмәкәрлеге тураһында отчет менән уның генераль директоры Сергей Елисеев сығыш яһаны. Ул, Фондҡа 10 йыл тулды, тип хәбәр итте. Был ваҡыт эсендә күп эшҡыуарҙар бәләкәй бизнес сиген үтеп, ҙур бизнесмендарға әйләнде. Элеккесә Фонд эшмәкәрлегенең төп йүнәлештәре араһында — эшҡыуарҙарға консультация, мәғлүмәт һәм финанс ярҙамы күрһәтеү. Былтыр өс инвестицион проекттар конкурсы үткәрелде, уларға 36,5 миллион һумға 29 заявка килде.
Фекер алышҡандан һуң ике ойошманың да эшмәкәрлеге ҡәнәғәтләнерлек тип танылды. Шулай уҡ ревизия комиссияһы отчеты тыңланды, йыллыҡ отчет һәм бухгалтерия балансы, сығымдар сметаһы раҫланды, Эшҡыуарҙар союзының быйылға эш планы ҡаралды. Өфө эшҡыуарҙары союзы Советы составына үҙгәрештәр индерелде, яңы ағзалар ҡабул ителде. Йыйылыштың беренсе өлөшө «Иң яҡшы эшҡыуар» ҡала конкурсында еңеүселәрҙе бүләкләү тантанаһы менән тамамланды. Бүләкләнеүселәр исемлегендә 21 кеше.
Йыйылышта ҡатнашыусылар һалым һәм пенсия закондарында үҙгәрештәр, 159-сы Федераль законды үтәү барышы һәм башҡа мәсьәләләр буйынса мәғлүмәттәрҙе тыңланылар. Тикшерер алдынан яңы белешмә системаһы – Өфө хакимиәте, «Респект» хоҡуҡ компанияһы һәм RB7.ru республика порталының берлектәге проекты тәҡдим ителде. Был терминал аша мэрға һәм башҡа етәкселәргә һорау бирергә, шулай уҡ хоҡуҡ тематикаһы буйынса кәрәкле мәғлүмәт алырға мөмкин.


text:
Фото:
Мортаза Рәхимов Учалы тау-байыҡтырыу фабрикаһында булды
Фото:
Бөгөн Башҡортостан Республикаһы Президенты Мортаза Рәхимов эш визиты менән Учалы тау-байыҡтырыу фабрикаһында булды. Ул «Учалы тау-байыҡтырыу комбинаты» асыҡ акционерҙар йәмғиәтенең алдынғы бүлексәләренең береһе. 2000 йылдан башлап фабрикала реконструкция алып барыла. Фильтрлау-киптереү бүлегендә яңы заманса ҡорамалдар урынлаштырылған. Төп корпуста бар флотация паркын реконструкциялау буйынса эштәр башҡарылған. Иҫкергән флотомашиналар урынына үҙебеҙҙең илдә етештерелгән юғары технологиялы аналогтар ҡуйылған. Әлеге ваҡытта флотацияның өҫтәмә дүртенсе секцияһы төҙөлөшө алып барыла. Ваҡлау бүлегендә автоматлаштырылған гидроциклон ҡулайламалар монтажланған.
Мортаза Рәхимов яңы ҡорамалдар менән танышты һәм уларға юғары баһа бирҙе. Республика башлығы еңел булмаған эштәрендә Учалы таусыларына уңыштар теләне.
Быларҙан тыш, байыҡтырыу фабрикаһының төп корпусында руда ваҡлау өсөн яңы ҡоролмалар ҡуйылған. Был принципиаль яңы технология — 12 метр бейеклектәге үтә ныҡ ваҡлаусы вертикаль VERTIMILL тирмәне. Уның эше элекке горизонталь тирмәндәрҙән айырыла. Корпусы хәрәкәтләнмәй, эсендә шнек ҡуйылған, шуның әйләнеүе арҡаһында тартыусы шарҙар менән продукт ышҡылып ваҡлана. Яңы тирмән элекке технологиялар менән сағыштырғанда минералдарҙы тәрәнерәк эшкәртеүгә өлгәшергә, шуның арҡаһында байыҡтырыу күрһәткестәрен арттырырға мөмкинлек бирә.
Учалы тау-байыҡтырыу комбинатының байыҡтырыу фабрикаһы начальнигы Радик Йәһүҙин: «Был тирмәнде беҙ 8 йыл көттөк. Уны һатып алыу менән бәйле процесс күп хеҙмәт талап итте, әммә барыбыҙ ҙа был ҡорамалды индереүҙең мөһимлеген аңлайбыҙ. Беҙ, Учалы таусылары, яңы технологияларҙың һөҙөмтәлелегенә ышанабыҙ», — тине.


text:
Башҡортостанда яңы уңышҡа 314 мең тонна орлоҡ һалынған Фото: Андрей Старостин
Башҡортостанда яңы уңышҡа 314 мең тонна орлоҡ һалынған
Башҡортостанда яңы уңышҡа 314 мең тонна орлоҡ һалынған Фото: Андрей Старостин
ӨФӨ, 2015 йыл, 11 ноябрь. /«Башинформ» мәғлүмәт агентлығы, Ксения Калинина/.
Башҡортостан хужалыҡтарында яңы уңыштан орлоҡ һалыу дауам итә. Киләһе йылдың яҙғы сәсеүенә 314 мең тонна (пландың 102 проценты), страховка фондына 32 мең тонна (70 процент) иген һалынған. Бөгөнгә күсмә фондта 80 мең тонна (пландың 71 проценты) ужым игене. Был хаҡта, Ауыл хужалығын консультациялау үҙәге мәғлүмәттәренә һылтанып, республика Ауыл хужалығы министрлығының матбуғат хеҙмәте хәбәр итә.
Быйылғы күрһәткестәр былтырғыға ҡарағанда юғарыраҡ. 2014 йылдың ошо уҡ осоронда яҙғы сәсеүгә 92 процент, страховка фондына — 60, күсмә фондҡа 67 процент орлоҡ һалынған.
24 район эште атҡарып сыҡҡан, шул иҫәптән Бөрйән, Иглин, Стәрлетамаҡ, Өфө һәм Федоровка райондары планды арттырып үтәгән.


text:
Өфөнөң балалар йортонда боронғо әйберҙәр музейы асыласаҡ
Өфөнөң 9-сы балалар йортонда боронғо әйберҙәр музейы асыласаҡ, тип хәбәр итте бөгөн «Башинформ» агентлығында үткән матбуғат конференцияһында «Байтул Мал» фонды директоры Артур Насибуллов.
Музейҙы «Байтул Мал» фонды һәм балалар йорто етәкселеге ойошторасаҡ.
— Хәҙер балалар һанлы форматҡа өйрәнгән, — тип билдәләне фонд директоры. – Улар өсөн катушкалы магнитофон – ят күренеш. Дискылы телефон да онотола бара. Боронғо әйберҙәргә ҡарата ҡыҙыҡһыныу һәм һөйөү тойғоһон уятыу, балаларҙы берләштереү маҡсатында бындай экспонаттарҙы йыйып, балалар йортоноң бер бүлмәһендә тәҡдим итергә булдыҡ.
Артур Насибуллов һүҙҙәренсә, музейҙа тәҡдим ителгән әйберҙәр ниндәй ҙә булһа тарихи әһәмиәткә эйә түгел, әммә улар балаларҙа ҡыҙыҡһыныусанлыҡ һәм үткәндәргә ҡарата ихтирам тойғоларын тәрбиәләй.


text:
Башҡорт ғалимдары Ҡаҙағстанда уҙған конференцияла башҡорт хикәйәттәре менән таныштырҙы
ӨФӨ, 2014 йыл, 12 декабрь. /«Башинформ» мәғлүмәт агентлығы, Әлим Фәйезов/.
8 декабрҙән 10-на тиклем Аҡтау ҡалаһында (Ҡаҙағстан) «Ноғайлы эпосы һәм Мурын-йырау феномены» тип аталған Халыҡ-ара ғилми-ғәмәли конференция үтте. Унда Ҡараҡалпаҡстан, Ҡарасәй-Черкес, Татарстан, Ҡаҙағстан, Үзбәкстан республикаларының билдәле ғалимдары ҡатнашты. Башҡортостан исеменән конференцияла филология фәндәре докторы, Аҡмулла исемендәге БДПУ-ты профессоры Әхмәт Сөләймәнов менән филология фәндәре докторы, Рәсәй Фәндәр академияһы Өфө ғилми үҙәге Тарих, тел һәм әҙәбиәт институтының төп ғилми хеҙмәткәре, С.Баишев исемендәге Аҡтүбә университетының (Ҡаҙағстан) почетлы профессоры, күренекле сәсәниә Розалиә Солтангәрәева сығыш яһаны. Эпик әҙәбиәттең дөйөм төрки һәм ноғай әҫәрҙәренең көнүҙәк мәсьәләләре тикшерелде. Башҡорт ғалимдарының сығышы конференцияла ҡатнашыусыларҙа ҙур ҡыҙыҡһыныу уятты.
Аҡтауҙағы конференция Н.Жанторин исемендәге театрҙа сәсән-йырауҙарҙың концерты менән тамамланды. Улар думбыра, ҡыл-ҡумыҙға ҡушылып эпик хикәйәттәр, өләңдәр башҡарҙы, өзләне. Сәсәниә Розалиә Солтангәрәева «Урал батыр» эпосынан өҙөк ишеттерҙе. Уның сығышын тамашасылар алҡыштарға күмде.


text:
Башҡортостанда “Әсәлек даны” миҙалы менән тағы ла 60 әсә бүләкләндеФото: Андрей Старостин
Башҡортостанда “Әсәлек даны” миҙалы менән тағы ла 60 әсә бүләкләнде
Башҡортостанда “Әсәлек даны” миҙалы менән тағы ла 60 әсә бүләкләндеФото: Андрей Старостин
“Әсәлек даны” миҙалы менән тағы ла 60 күп балалы әсә бүләкләнде. Юғары дәүләт наградаларын уларға БР Президенты Мортаза Ғөбәйҙулла улы Рәхимов тапшырҙы. Республикабыҙҙың төрлө төбәктәренән килгән күп балалы әсәләр араһында берәүһе генә булманы. Мортаза Ғөбәйҙулла улы әйтеүенсә, бының сәбәбе ҙур ихтирамға лайыҡ – Баҡалы районынан Людмила Пигина ғаиләһендә түҙемһеҙлек менән ошо көндәрҙә тыуасаҡ алтынсы баланы көтәләр.
Республика йортонда күп балалы әсәләр һикһәненсе тапҡыр йыйыла. Уларҙы ҡотлап, 1998 йылда күп балалы әсәләрҙе ҡотлау традицияһын тергеҙеп, республика властары ҡатын-ҡыҙҙарыбыҙҙың — әсәләрҙең абруйын күтәрергә теләне, тине төбәк башлығы. Бөгөн 4000-дән ашыу әсә был миҙал менән бүләкләнгән.
– Республикала һуңғы дүрт ай эсендә тыуым кимәле артты, – тине Мортаза Ғөбәйҙулла улы. – Ләкин Бөрйән районында башҡа райондарға ҡарағанда ике тапҡырға күберәк бала табалар. Тыуым буйынса беҙ Чечня һәм Ингуш республикаларынан ғына ҡалышабыҙ.
Әлбиттә, республика властарының күп балалы әсәләргә ҡарата иғтибары миҙал тапшырыу менән генә сикләнмәй. Федераль түләүҙәрҙән тыш, республикала күп балалы ғаиләләргә социаль пособиелар түләнә, төрлө льготалар ҡаралған.
Залда ултырған әсәләргә мөрәжәғәт итеп, Президент бала табырға ҡурҡмаҫҡа саҡырҙы:
– Бала тапҡан һайын, һеҙ йәшәрәһегеҙ, шикелле. Бөтәгеҙ ҙә шундай матур, һеҙгә ҡарап, күп балалы әсә,тип кем әйтһен. Ләкин бында ирҙәрегеҙҙең дә өлөшө булыуын онотмағыҙ.
БР Президенты ҡулынан наградаларҙы алғанда һәр әсә республика башлығына улар хаҡында хәстәрлек күреүҙәре өсөн оло рәхмәттәрен еткерҙе.


text:
Конкурста ҡатнашыуға 113 предприятие заявка бирҙе
113 предприятие "Башҡортостандың иң яҡшы тауарҙары" республика конкурсында ҡатнашыуға заявка бирҙе. Был ғәҙәттәгенән бер аҙ күберәк, тип билдәләйҙәр БР Стандартлаштырыу, метрология һәм сертификатлаштырыу үҙәге матбуғат хеҙмәтендә. Конкурсҡа 200-ҙән ашыу атама менән продукция һәм хеҙмәтләндереү төрҙәре тәҡдим ителә.
Заявкалар февраль-мартта ҡабул ителде. Хәҙер белгестәр уларҙы төрлө критерийҙар буйынса баһалай, уларҙан иң мөһиме традицион рәүештә тауарҙың сифат характеристикалары.
Белгестәр, быйыл аҙыҡ-түлек төркөмө айырыуса көслө, тип билдәләй. Хеҙмәтләндереү өлкәһе предприятиелары ғәҙәттәгенән әүҙемерәк. Дөйөм алғанда, бөтә дүрт номинация — "Халыҡ өсөн сәнәғәт тауарҙары", "Производство-техник тәғәйенләнештәге продукция", "Аҙыҡ-түлек тауарҙары" һәм "Хеҙмәтләндереүҙәр" — лайыҡлы күрһәтелгән.
"Башҡортостандың иң яҡшы тауарҙары" — республика ярышы, ул бер үк ваҡытта "Рәсәйҙең 100 иң яҡшы тауары" Бөтә Рәсәй программа-конкурсының төбәк этабы булып тора. Унда еңеүселәр туранан-тура федераль этапҡа үтә.
Был ярыштарҙың төп асылы юғары сифатлы, конкуренцияға һәләтле продукция етештереүҙе дәртләндереүгә, ҡулланыу баҙарын уның менән тәьмин итеүгә ҡайтып ҡала. Конкурста ҡатнашыуға төрлө милекселек формаһындағы предприятиелар, шул иҫәптән бәләкәй бизнес субъекттары саҡырыла.
"Башҡортостандың иң яҡшы тауарҙары"на йомғаҡ май аҙағына тиклем яһаласаҡ.


text:
Кодеинлы препараттар 1 июндән рецепт буйынса ғына бирелә
Башҡортостандың Һаулыҡ һаҡлау министрлығында, кодеинлы препараттарҙы ирекле сауҙанан алыу медицина ярҙамы күрһәтеүҙең кимәлен төшөрмәйәсәк, тип иҫәпләйҙәр. Хәтерегеҙгә төшөрәйек, 2012 йылдың 1 июненән Рәсәйҙә составында аҙ миҡдарҙа кодеин булған препараттарҙы ла рецепт буйынса һатыу практикаһы индерелә. Миҫал өсөн, былар «Пенталгин», «Солпадеин», «Нурофен», «Седалгин», «Коделак» һәм башҡа киң рекламаланған ауыртыуҙы баҫыусы һәм йүтәлләгәндә ҡулланылған препараттар.
Яңылыҡтың инициаторы булып Рәсәйҙең Наркотиктар әйләнешенә контроллек итеү буйынса федераль хеҙмәте сығыш яһаны, ул ошо рәүешле 90-сы йылдарҙа ирекле сауҙаға сығарылған кодеинлы препараттарҙан яһалыусы арзан һәм үтә ағыулы наркотик — «дезоморфин» ҡулланыуҙың сиктән тыш артыуын туҡтатырға тырыша. Эксперименттар ярҙамында наркомандар ҙур дозала кодеиндың наркотик кеүек тәьҫир итеүен асыҡлаған.
БР Һаулыҡ һаҡлау министрлығының медицина ярҙамы сифатын контролдә тотоу һәм лицензиялау бүлеге начальнигы Динара Гашимова билдәләүенсә, үрҙә күрһәтелгән дарыуҙар 90-сы йылдарға тиклем рецепт буйынса бирелгән, тимәк, барыһы ла яңынан әүәлге хәленә ҡайтасаҡ. Дауалау учреждениелары яңы ҡағиҙәләргә әҙер һәм бланктар менән тәьмин ителде, тип ышандырҙы чиновник. Икенсе составлы, әммә ошондай уҡ үҙенсәлектәргә эйә һәм төрлө халыҡ ҡатламы һатып ала алырлыҡ төрлө хаҡтағы дарыуҙар ирекле сауҙала ҡала, тип билдәләне БР Һаулыҡ һаҡлау министрлығының фармацевтика эшмәкәрлеген ойоштороу һәм дарыуҙар менән тәьмин итеү бүлеге начальнигы урынбаҫары Наталья Романова.
Дарыуҙарҙы рецепт буйынса һатыу практикаһы алдараҡ индерелгән Рәсәй субъекттарында бындай дарыуҙар менән сауҙа итеү 30 тапҡырға кәмегән. Шулай ҙа Наркоконтролдә хәлдәрҙең кинәт яҡшырыуына өмөтләнмәйҙәр. Наркотиктарһыҙ тора алмаған граждандар икенсе дарыуҙар һәм яңы рецептар уйлап табасаҡ, тип иҫәпләй РФ Наркотиктар әйләнешенә контроллек итеү буйынса федераль хеҙмәттең Башҡортостан буйынса идаралығының наркотиктарҙың законлы әйләнешен контролдә тотоу бүлеге начальнигы Марат Хөсәйенов. Әммә, уның фекеренсә, Хөкүмәттең 599-сы ҡарары дарыуҙар әйләнеше өлкәһендәге оператив тикшереү эшмәкәрлеген камиллаштырырға һәм, һөҙөмтәлә, хоҡуҡ боҙоуҙарҙы кәметергә мөмкинлек бирәсәк.


text:
«Өфө-Голландия» фотокүргәҙмәһе асыла
Әхмәт-Зәки Вәлиди исемендәге БР Милли китапханаһының икенсе корпусында бөгөн “Өфө-Голландия” фотокүргәҙмәһе асыла. Уның авторҙары – биш үҙенсәлекле ижади шәхес – Өфө рәссамдары һәм шағирҙары.
Рәссам һәм дизайнер Кирилл Шанин Голландияның ҡала пейзажын күрһәтә, шағирҙар Александр Залесов һәм Светлана Смирнова, рәссам Юлия Ломова һәм Елизавета Бочкарева Өфөлә һәм уның эргәһендә төшөрөлгән төрлө жанрҙағы фотографияларын ҡуйған. Төрлө урында төшөрөлгән эштәр бер экспозицияға берләшкән һәм уның исемен билдәләгән.
— Беҙ был фотокүргәҙмәне “УФЛИ” әҙәби берекмәһенән бер төркөм авторҙарҙың асыҡ коммерция булмаған проекты булараҡ ойошторҙоҡ, — тип һөйләй күргәҙмәлә ҡатнашыусыларҙың береһе шағир Александр Залесов. – Киләсәктә беҙ авторҙар даирәһен киңәйтергә һәм төрлө тематик күргәҙмәләр ойошторорға планлаштырабыҙ.


text:
Фото:
Был арала республикала көндәрҙең йылыныуы көтөлмәй
Фото:
Алдағы ял көндәрендә Башҡортостанда климат нормаһынан түбән температуралар көтөлә. Был турала «Башинформ» агентлығына Башгидрометтың баш синоптигы Анна Козаева хәбәр итте.
— Иртәгә, шәмбелә, республиканың айырым райондарында минус икегә тиклем һалҡынайтыуы мөмкин, — тине ул. - Ҡырау төшөүе ихтимал. Көндөҙ 7-12 градус йылы буласаҡ. Яуым-төшөм көтөлмәй. Йәкшәмбелә термометр бағанаһы үҙгәрешһеҙ ҡаласаҡ, әммә ҡыҫҡа ваҡытлы ямғырҙар көтөлә. Төнөн һауа температураһы бер градус йылынан түбән төшмәйәсәк.
Анна Козаева әйтеүенсә, киләһе аҙнала ла һауа торошо тотороҡһоҙ буласаҡ.


text:
Фото:
«Шүлгәнташ» ҡурсаулығы Бөтә донъя ҡырағай тәбиғәт фонды грантын алды
Фото:
«Шүлгәнташ» дәүләт тәбиғәт ҡурсаулығы Бөтә донъя ҡырағай тәбиғәт фондының (WWF) “Рәсәй ҡурсаулыҡтары һәм тәбиғи парктары” программаһы тарафынан ойошторолған айырым һаҡланған тәбиғәт территориялары өсөн бәләкәй гранттар конкурсында еңеп сыҡты. Быйыл конкурс 12-се тапҡырына үткәрелә һәм ул “Тәбиғәтте һаҡлау хаҡына ҡурсаулыҡтың бизнес менән хеҙмәттәшлеге” девизы аҫтында үтә. Унда ҡатнашыусылар үҙ проектын эшләргә һәм уны тормошҡа ашырыу өсөн бизнес-партнерҙар табырға тейеш ине.
Ҡурсаулыҡ хеҙмәткәре Гөлназ Мөхәмәтйәрова һөйләүенсә, «Шүлгәнташ» ҡурсаулығының “Бер-беребеҙгә ярҙам итеп үҫәсәкбеҙ” исемле проекты конкурста еңеүсе бишәү иҫәбенә инде һәм грант яуланы. Бөтә донъя ҡырағай тәбиғәт фонды 400 мең һум бүләсәк, ҡалған сығымдар ҡурсаулыҡтың бизнес-партнерҙары иңенә төшә. Проектты тормошҡа ашырыуҙа ҡурсаулыҡ етәкселегенә Бөрйән районы муниципаль районы хакимиәте, «Ҡырағай бал» фәнни-производство үҙәге, «Тәңре» экологик берләшмәһе, «Шүлгән-тур» яуаплылығы сикләнгән йәмғиәте ярҙам итте.
Хәҙер ноябргә тиклем ҡурсаулыҡҡа проектты тормошҡа ашырырға кәрәк. Ул солоҡ умартасылығының уникаль продукцияһын Рәсәй баҙарына сығарыуҙы, экскурсия-туризм хеҙмәтләндереүҙәрен камиллаштырыуҙы, ҡышҡы ялды үҫтереүҙе күҙ уңында тота. Проект сиктәрендә белгестәр туристик турҙарҙы йыл буйына тигеҙ бүлергә маташа. Бының өсөн июндә махсус диспетчер хеҙмәте ойоштороласаҡ, ул туристарға һал менән ағып төшөүҙәр, ат маршруттары тураһында хәбәр итәсәк һәм йәшәү урыны табып ҡуясаҡ.


text:
Төбәктә Пенсия фондына керемдәр артҡан Фото: Олег Яровиков
Төбәктә Пенсия фондына керемдәр артҡан
Төбәктә Пенсия фондына керемдәр артҡан Фото: Олег Яровиков
ӨФӨ, 2016 йыл, 20 июнь. /«Башинформ» мәғлүмәт агентлығы, Галина Бахшиева/.
Башҡортостанда Пенсия фондына керемдәр артҡан. Йыл башынан страховка иғәнәләренең суммаһы 33,9 миллиард һумға еткән. Уҙған йыл менән сағыштырғанда 1,8 миллиард һумға күберәк. Май айында керемдәрҙең артыуы 109,2 процент тәшкил иткән, июндә — былтырғы кимәлгә ҡарата 114,7 процент, тип билдәләнеләр Пенсия фондының республика бүлексәһендә.
2015 йыл менән сағыштырғанда, Мотлаҡ медицина страховкалау фондына аҡса керемдәре 11,2 процентҡа артҡан һәм 7,9 миллиард һум тәшкил иткән.
Керемдең күпселек өлөшө яғыулыҡ сәнәғәте, химия һәм нефть химияһы, электр энергетикаһы, машиналар эшләү, транспорт, һаулыҡ һаҡлау һәм белем биреү ойошмаларына тура килә. Рәсәй Пенсия фонды идараһы ағзаһы, Башҡортостан буйынса идарасы Фоат Хантимеров әйтеүенсә, квартал һайын республиканың 78 меңдән ашыу эш биреүсеһе отчет тапшыра. Шуларҙың 96 проценты отчетты электрон төрҙә ебәрә.


text:
Төбәктә вуздарҙың бюджет урындарына 10 меңдән ашыу кеше уҡырға инә ала
ӨФӨ, 2016 йыл, 21 июнь. /«Башинформ» мәғлүмәт агентлығы, Эльмира Сабирова/.
Яңы уҡыу йылында Башҡортостанда дәүләт юғары уҡыу йорттарының һәм уларҙың филиалдарының бюджет урындарына 10403 кеше уҡырға инә ала. Ҡабул итеү кампанияһына бакалаврҙар әҙерләү программалары буйынса 6233 урын, белгестәр һәм магистрҙар өсөн 1518 һәм 2652 урын бүленгән, тип хәбәр иттеләр Башҡортостан Мәғариф министрлығында.
Кисә республика вуздарында документтар ҡабул итеү башланды. Абитуриенттар буласаҡ һөнәрен һайлау өсөн университеттарҙың ҡабул итеү комиссияларына консультация алырға килә. Һәр факультеттың, институттың вәкилдәре уларға һөнәр һайлауҙа йүнәлеш бирергә әҙер, тип билдәләнеләр юғары уҡыу йорттарында.
Абитуриенттар 26 июлгә тиклем бюджет нигеҙендә көндөҙгө һәм ситтән тороп уҡыу бүлектәренә документтар тапшыра ала. Түләүле бүлектәргә уҡырға инергә теләгән абитуриенттарҙы ҡабул итеү комиссияларында 17 авгусҡаса көтәләр.


text:
Башҡортостанда иң оҫта ҡымыҙсыны һайлайҙар Фото: Олег Яровиков
Башҡортостанда иң оҫта ҡымыҙсыны һайлайҙар
Башҡортостанда иң оҫта ҡымыҙсыны һайлайҙар Фото: Олег Яровиков
ӨФӨ, 2016 йыл, 29 июнь. /«Башинформ» мәғлүмәт агентлығы, Галина Бахшиева/.
Башҡортостанда иң яҡшы ҡымыҙ яһаусыны һәм йылҡы көтөүсене һайлайҙар. Бөгөн, 29 июндә, Баймаҡ районында ҡымыҙсыларҙың һәм йылҡысыларҙың ХI республика конкурсы ойошторола.
Конкурстың төп маҡсаты — үҙ һөнәрендә көслөләрҙе асыҡлау, ҡымыҙ етештереү технологияһында алдынғы тәжрибә менән уртаҡлашыу, шулай уҡ ҡымыҙ яһаусы һәм йылҡы көтөүсе һөнәрен популярлаштырыу.
Башҡортостан Ауыл хужалығы министрлығының матбуғат хеҙмәтендә хәбәр итеүҙәренсә, ҡатнашыусыларҙы конкурстың теоретик һәм практик этаптары көтә. Бынан тыш, улар Баймаҡ районының бер нисә хужалығына барасаҡ, унда һауын бейәләре, ҡолон аҫрау, бейә һауыу һәм ҡымыҙ бешеү технологияһы менән танышасаҡ.


text:
Өфөлә иң ҙур Күп функциялы үҙәк офисы асылдыФото: Олег Яровиков
Өфөлә иң ҙур Күп функциялы үҙәк офисы асылды
Өфөлә иң ҙур Күп функциялы үҙәк офисы асылдыФото: Олег Яровиков
ӨФӨ, 2014 йыл, 15 сентябрь. /«Башинформ» мәғлүмәт агентлығы, Розалия Вәлиева/.
Дәүләт һәм муниципаль хеҙмәттәр күрһәтеү буйынса иң ҙур Күп функциялы үҙәктең офисы 12 сентябрҙә Өфөнөң «Салауат Юлаев» бизнес-үҙәгендә (Салауат Юлаев проспекты, 47) асылды.
Күп функциялы үҙәкте асыу тантанаһында БР Хөкүмәте Премьер-министры урынбаҫары – иҡтисади үҫеш министры Евгений Маврин, Өфө ҡалаһы хакимиәте башлығы урынбаҫары Илдар Хәсәнов, Күп функциялы үҙәк директоры Руслан Усманов ҡатнашты.
— Өфөлә тәүге Күп функциялы үҙәк Яңы күпер урамында асылғайны, бөгөн Башҡортостанда 22-се офисты асабыҙ, — тине Евгений Маврин. — Ҡалабыҙ халҡы өсөн әүҙем фазала 50 тәҙрә эшләйәсәк. Бөгөн властың халыҡ менән аралашыуын заманса, уңайлы һәм күңелгә ятышлы итәсәк сираттағы аҙымды эшләйбеҙ. 152 хеҙмәт төрө күрһәтелә, уйлауымса, был һан артасаҡ.
«Салауат Юлаев» бизнес-үҙәгендә Күп функциялы үҙәкте асҡанда 2015 йылдың башына Инорс, Дим һәм Сипайлово биҫтәләрендә офистар асыуҙы планлаштырыу билдәле булды.
— Күп функциялы үҙәктә күрһәтелгән иң популяр хеҙмәт – ул күсемһеҙ милекте рәсмиләштереү, — тине Күп функциялы үҙәк директоры Руслан Усманов. — Икенсе урында – сит ил паспортын һәм социаль пособиеларҙы рәсмиләштереү.
Әлеге ваҡытта тормош күрһәткестәре буйынса хеҙмәттәр күрһәтеү проекттары әҙерләнә. Кешеләр билдәле бер хәл килеп тыуған осраҡта хеҙмәттәр пакеты менән файҙалана аласаҡ. Мәҫәлән, бала тыуғас ғариза яҙыусы бала табыу йортонан документты килтерә һәм Күп функциялы үҙәктә белешмәләр, тыуыу тураһында таныҡлыҡ ала, ул хатта балалар баҡсаһына сиратты рәсмиләштерә аласаҡ. Әлеге ваҡытта был проект әҙерләнә, 2015 йылда ошо хеҙмәттәр форматын ғәмәлгә индереү күҙҙаллана.


text:
Башҡортостанда торлаҡ һатып алыу өсөн кредиттың уртаса күләме — 1,6 миллион һум Фото: Олег Яровиков
Башҡортостанда торлаҡ һатып алыу өсөн кредиттың уртаса күләме — 1,6 миллион һум
Башҡортостанда торлаҡ һатып алыу өсөн кредиттың уртаса күләме — 1,6 миллион һум Фото: Олег Яровиков
ӨФӨ, 2016 йыл, 15 август. /«Башинформ» мәғлүмәт агентлығы, Олеся Серёгина/.
Кредит тарихының милли бюроһы мәғлүмәттәренә ярашлы, тәүге ярты йыллыҡ йомғаҡтары буйынса Башҡортостанда ғаилә өсөн ипотека кредитының дөйөм күләме 1,6 миллион һум тәшкил иткән. Кредиттың уртаса срогы — 14,4 йыл, ғаиләнең уртаса килеме иһә 59,9 мең һум тәшкил итә.
Сағыштырыу өсөн: былтыр тәүге ярты йыллыҡта республикала ипотеканың уртаса күләме — 1,4 миллион һум, кредиттың срогы — 14,4 йыл, ғаиләнең айлыҡ килеме 57,4 мең һум булған.
Беренсе ярты йыллыҡта банктар төбәк халҡына 19,2 миллиард һумлыҡ 13 729 торлаҡ кредиты биргән, был уҙған йылдағы күрһәткестәрҙән 63,3 һәм 70,5 процентҡа күберәк.


text:
Михаил Бабич Башҡортостан вәкилдәренә дәүләт наградаларын тапшырҙыФото: Башҡортостан буйынса Баш федераль инспекторҙың матбуғат хеҙмәте
Михаил Бабич Башҡортостан вәкилдәренә дәүләт наградаларын тапшырҙы
Михаил Бабич Башҡортостан вәкилдәренә дәүләт наградаларын тапшырҙыФото: Башҡортостан буйынса Баш федераль инспекторҙың матбуғат хеҙмәте
ӨФӨ, 2015 йыл, 22 декабрь. /«Башинформ» мәғлүмәт агентлығы, Арина Рәхимҡолова/.
Рәсәй Президентының Волга буйы федераль округындағы Тулы хоҡуҡлы вәкиле Михаил Бабич Башҡортостан вәкилдәренә дәүләт наградаларын тапшырҙы. Волга буйы федераль округының барлыҡ төбәктәренән 22 кеше ордендар, миҙалдар һәм маҡтаулы исемдәр менән билдәләнде. Бүләкләнеүселәр араһында төрлө тармаҡ вәкилдәре: энергетиктар, нефтселәр, табиптар, машина эшләүселәр, химиктар, иҡтисадсылар, ауыл хужалығы, транспорт, аҙыҡ-түлек индустрияһы хеҙмәткәрҙәре, дәүләт власы органдары етәкселәре бар, тип хәбәр иттеләр Башҡортостан буйынса Баш федераль инспекторҙың матбуғат хеҙмәтендә.
Быйыл Волга буйы федераль округы яҡшы һөҙөмтәләргә өлгәште, тип билдәләне Михаил Бабич. Атап әйткәндә, июль айында Өфөлә Шанхай хеҙмәттәшлек ойошмаһы һәм БРИКС илдәре берләшмәһе саммиттары юғары кимәлдә уҙҙы. Башҡортостан Башлығы Хакимиәте етәксеһе Сергей Молчанов, Өфө хакимиәте башлығы Ирек Ялалов саммиттарҙы юғары кимәлдә үткәргәндәре өсөн Дуҫлыҡ ордендары менән бүләкләнде. Шулай уҡ «Востокнефтезаводмонтаж акционерҙар компанияһы» асыҡ акционерҙар йәмғиәтенең генераль директоры Хәлит Бикмөхәмәтов хеҙмәттә өлгәшкән уңыштары, әүҙем йәмәғәт эшмәкәрлеге һәм оҙаҡ йылдар намыҫлы эшләгәне өсөн Дуҫлыҡ орденына лайыҡ булды. Кеше ғүмерен ҡотҡарыуҙа күрһәткән ҡыйыулығы өсөн бүләкләнеүселәрҙе Михаил Бабич айырыуса билдәләп үтте. Мәҫәлән, тулы хоҡуҡлы вәкил Башҡортостандан Арсен Байғусҡаровҡа «Һәләкәткә осраусыларҙы ҡотҡарған өсөн» миҙалын тапшырҙы. 2014 йылдың йәйендә егет йылғала батып барыусы алтынсы класс ҡыҙҙарын ҡотҡарған.
Тантана һуңында Михаил Бабич барыһын да етеп килгән Яңы йыл менән ҡотланы, бүләкләнеүселәргә һәм уларҙың ғаиләләренә тағы ла бер тапҡыр рәхмәт белдерҙе.
«Ошо наградаларҙа һеҙҙең ғаилә ағзаларының да өлөшө ҙур. Улар һәр ваҡыт янығыҙҙа һәм һеҙгә ярҙам итәләр, шуға күрә уларға ҡотлауҙарымды еткерегеҙ», — тип билдәләне Президенттың Тулы хоҡуҡлы вәкиле.


text:
чәршәмбе, 18 гыйнвар 2017, Казан вакыты 04:54
1-се апрелдән егеттәрҙе бер йыллыҡ хәрби хеҙмәткә саҡыра башлаясаҡтар. Ә көҙгө саҡырылышҡа эләккәндәр өсөн йыл ярым һалдат бутҡаһын ашарға кәрәк. Шул уҡ ваҡытта әле хәрби сафта 2 йылға саҡырылыусылар ҙа бар. Казармаларҙа 3 төрлө саҡырылыш һалдаттарының осрашыуы уставтан тыш мөнәсәбәттәрҙе көсәйтеүе ихтимал, тип борсола ҡайһы бер етәкселәр. Рәсәй армияһындағы устав мөнәсәбәттәрен боҙоу иң йыш һәм өйрәнелмәгән мәсьәлә. Ошо уҡ хәл хәрбиҙәр әҙерләгән уҡыу йорттарына ла ҡағыла. Март башында Новосибирскиҙағы юғары команда хәрби училищеһы курсанты Учалы районы егете Радмир Сәғитов үҙ-үҙенә ҡул һала. 1-се курс курсанты академиялағы йәберләүҙәргә түҙмәй венаһын ҡырҡа. Новосибирскийҙағы юғары команда хәрби училищеһында был беренсе үлем осрағы түгел. Радмирҙың туғандары армия офицерҙары әҙерләгән белем йортонда шундай тәртип булғас, армиянан нимә көтөргә ҡала тигән һорау бирә. Сәғитовтар ҙа, улар ҡайғыһына тараған башҡа меңәрләгән ата-әсә кеүек, ғәйеплеләр табылып тейешле язаһын алыр тигән өмөттә йәшәй.
«Сик буйы-хәрби бурыс, намыҫ һәм Ватан» тип исемләнгән мәҙәни акция бөгөн Стәрлетамаҡта үтте. Сик буйы ғәскәрҙәренең 90 йыллығына арналған был сара кисә Өфөлә ойошторолдо. Акцияла ҡатнашыу маҡсатында башҡалаға Федераль Именлек хеҙмәтенең сик буйы хеҙмәте вәкилдәренән торған делегация килде. Делегация 80 кешенән тора. Улар Федераль именлек хеҙмәте етәкселеге һәм офицерҙары, сик буйы хеҙмәтенең Халыҡ-ара ветерандар ойошмаһы вәкилдәре.Федераль именлек хеҙмәтенең сик буйы хеҙмәте вәкилдәре акция барышында үҙҙәре хеҙмәт иткән ғәскәрҙәр менән таныштырыу маҡсатында күргәҙмәләр, фекер алышыуҙар үткәрәсәк. Бының кеүек акция Удмурт Республикаһында һәм Татарстанда үткән. Федераль именлек хеҙмәтенең Волга буйы федераль округындағы сик буйы хеҙмәте етәксеһе урынбаҫары Виктор Цицвера әйтеүенсә, был төбәктәрҙә акцияның үтеүе осраҡлы түгел. Башҡортостан, Удмурт Республикаһы һәм Татарстан Федераль именлек хеҙмәтенең сик буйы ғәскәрҙәрен яҡшы белгестәр менән тәэмин итә.Башҡортостан президенты менән Федераль именлек хеҙмәтенең сик буйы хеҙмәте етәксеһе урынбаҫары Владимир Стрельцовтың осрашыуында акцияның әһәмиәте һәм дөйөм сик буйы хеҙмәтенең үҫеш мөмкинлектәре тураһында фекер алышынды. Әле был ведомство үҙгәреш осоро кисерә. 2009-сы йылдан башлап был ғәскәрҙәргә контракт нигеҙендә генә хеҙмәт итергә мөмкин. Тәжрибәле һәм билдәләнгән талаптарға яуап биреүсе хеҙмәткәрҙәрҙе туплау маҡсаты Федераль именлек хеҙмәтенең төбәктәрҙәге идаралыҡтарына йөкмәтеләсәк. Владимир Стрельцов әйтеүенсә, был йәһәттән Башҡортостандағы идаралыҡҡа айырыуса ҙур өмөттәр бағалана. Хәбәрселәр менән осрашыуҙа сик буйы хеҙмәте етәкселеге хеҙмәткә алынасаҡ егеттәргә етди талаптар ҡуйылыуын билдәләй.


text:
Рөстәм Хәмитов Ғафури районында дөйәғош фермаларын үҫтереү идеяһын хупланыФото: Олег Яровиков
Рөстәм Хәмитов Ғафури районында дөйәғош фермаларын үҫтереү идеяһын хупланы
Рөстәм Хәмитов Ғафури районында дөйәғош фермаларын үҫтереү идеяһын хупланыФото: Олег Яровиков
Йома, 20 июндә, Республика етәксеһе Рөстәм Хәмитов Ғафури районы буйынса эш сәфәре барышында Инйылға ауылында урынлашҡан «Иҫ киткес дөйәғош» крәҫтиән фермер хужалығында булды.
Крәҫтиән фермер хужалығы былтыр мартта асылған, объектҡа өс миллион һум капитал индерелгән.
Ферма территорияһында 20-нән ашыу ҡош үрсетәләр, яңы тоҡом үҫеп килә: артым алты дөйәғош тәшкил иткән. Шулай уҡ хужалыҡта тауистар, тауыҡтар, мысыр тауыҡтары һәм 60-тан ашыу ҡырғауыл бар.
2,5 гектар майҙандығы ферма биләмәһендә дүрт ҡош аҙбары урынлашҡан: икәүһе – бәләкәй ҡоштарҙы аҫрау өсөн, берәүһе – дөйәғоштар өсөн, тағы ла берәүһендә эре ҡоштар тора.
Крәҫтиән фермер хужалығы башлығы Әлфиә Смирнованың әйтеүе буйынса, фермер хужалығында заявкалар буйынса экскурсиялар ойошторола. Көн һайын бында 200-ләгән кеше килә, өҫтәүенә Ғафури районынан ғына түгел, ә яҡындағы район һәм ҡалаларҙан.
— Был бик дөрөҫ йүнәлеш, һеҙ заманса эшләйһегеҙ, — тип үҙ фекерен белдерҙе Рөстәм Хәмитов. — Ысынлап та, «Красноусол» шифаханаһына меңләгән кеше килә, һәм агротуризм үҫешенә баҫым яһап дөрөҫ эшләгәнһегеҙ. Һеҙ шулай уҡ бында лама, көнгөрә, боландар индерә алаһығыҙ. Ауыл хужалығы министрлығы һеҙгә иғтибар иткәндер тип уйлайым. Мауығыусы, ғәҙәти булмаған алымдары булған кешеләр бар саҡта – уларға ярҙам итергә кәрәк.
Республика башлығы менән әңгәмәлә Әлфиә Смирнова әле ҡоштарҙы үрсетеү өҫтөндә эш барғаны тураһында һөйләне.
— Беҙ башлап ебәреүсе фермерҙарға ярҙамға 1,5 миллион һум күләмендә грант алырға өмөтләнәбеҙ. Ул аҡсаны хужалыҡ өсөн техника һатып алыуға йүнәлтер инек. Шулай уҡ яҡын ваҡыт арауығында яңы дөйәғош фермаһы төҙөргә һәм уларҙың иҫәбен 100-гә тиклем арттырырға планлаштырабыҙ. Ул саҡта ит баҙарына ла сыға аласаҡбыҙ, — тип пландары менән уртаҡлашты Әлфиә Смирнова.


text:
Рөстәм Хәмитов полиция хеҙмәткәрҙәрен һөнәри байрамдары менән ҡотланыФото: Олег Яровиков
Рөстәм Хәмитов полиция хеҙмәткәрҙәрен һөнәри байрамдары менән ҡотланы
Рөстәм Хәмитов полиция хеҙмәткәрҙәрен һөнәри байрамдары менән ҡотланыФото: Олег Яровиков
Өфөнөң «Нефтсе» мәҙәниәт һарайында Эске эштәр органдары хеҙмәткәрҙәре көнөнә арналған тантаналы сара үтте. Унда хоҡуҡ һаҡлау структуралары етәкселәре, Рәсәй Эске эштәр министрлығының Өфө юридик институты курсанттары һәм башҡалар ҡатнашты. Полиция хеҙмәткәрҙәрен һөнәри байрамдары менән Башҡортостан Президенты Рөстәм Хәмитов ҡотланы.
— Башҡортостан полицияһы хеҙмәткәрҙәре үҙҙәре алдында торған яуаплы бурыстарҙы йылдан йыл уңышлыраҡ үтәй. Һеҙ терроризмға, дини экстремизмға ҡаршы көрәшәһегеҙ, граждандарҙы яҡлайһығыҙ, хоҡуҡ боҙоуҙарҙы, наркоманияның таралыуын, үҫмерҙәрҙең һәм йәштәрҙең криминаль эшмәкәрлеккә юлығыуын иҫкәртәһегеҙ. Бындай ҙур эшмәкәрлек республика биләмәһендә енәйәтселектең кәмеүенә булышлыҡ итә. Эске эштәр органдары хеҙмәткәрҙәре тәүлек әйләнәһенә еңел булмаған хеҙмәтен үтәй. Был һөнәр һеҙҙән юғары компетентлыҡ, ҡыйыулыҡ, фиҙаҡәрлек, барлыҡ граждандарға ҡарата мәрхәмәтле мөнәсәбәттә булыуҙы, уларҙың хоҡуҡтарын һәм законлы мәнфәғәттәрен үтәүҙе талап итә.
Һеҙҙең эшмәкәрлектең ҙур әһәмиәткә эйә булыуын аңлайбыҙ, шуға күрә республика етәкселеге, ҡала һәм район хакимиәттәре эске эштәр бүлектәренә даими ярҙам күрһәтә, уларҙың матди-техник базаһын нығытыуға, заманса мәғлүмәт технологиялары менән тәьмин итеүгә булышлыҡ итә. Әлбиттә, дәүләт власы органдары һеҙҙең ярҙамһыҙ эшләй алмай. Һеҙ ҙә шулай уҡ эшегеҙҙә, бер яҡтан – власть структураларының йоғонтоһон, икенсе яҡтан, һеҙҙе уратып алған йәмғиәт йоғонтоһон кисерәһегеҙ. Шуға күрә тик бергәләп кенә алға табан атлап, алдыбыҙға ҡуйылған бурыстарҙы үтәй алабыҙ.
Айырыуса рәхмәт һүҙҙәренә эске эштәр органдары ветерандары лайыҡ. Һөнәри йолаларҙы нығытыуҙа, йәш быуынға белем биреүҙә һәм уларҙы тәрбиәләүҙә һеҙҙең ролегеҙ баһалап бөткөһөҙ. Эске эштәр органдары хеҙмәткәрҙәренең ғаилә ағзалары ла быр байрамды хаҡлы рәүештә үҙҙәренеке тип һанай ала. Сабырлыҡ өсөн уларға ҙур рәхмәт. Ҡәҙерле дуҫтар! Эшегеҙҙең ни тиклем хәүефле һәм ауыр булыуын аңлайбыҙ. Барлыҡ полиция хеҙмәткәрҙәренә батырлыҡ һәм фиҙаҡәр хеҙмәттәре өсөн рәхмәт белдерәбеҙ.
Сара һуңында Рөстәм Хәмитов айырыуса уңыш ҡаҙанған полиция хеҙмәткәрҙәренә дәүләт наградалары тапшырҙы.


text:
Учалы сәнғәт һәм мәҙәниәт колледжына башҡорт композиторы Салауат Низаметдиновтың исеме бирелде
ӨФӨ, 2014 йыл, 18 декабрь. /«Башинформ» мәғлүмәт агентлығы, Ләйлә Аралбаева/.
Учалы сәнғәт һәм мәҙәниәт колледжына ваҡытһыҙ донъя ҡуйған башҡорт композиторы Салауат Низаметдиновтың исеме бирелде. Был турала Башҡортостан Республикаһы Хөкүмәтенең рәсми порталынан хәбәр иттеләр.
Салауат Әхмәҙи улы Низаметдинов (1957 — 2013) — һуҡыр композитор, Рәсәй Федерацияһының һәм Башҡортостан Республикаһының атҡаҙанған сәнғәт эшмәкәре, СССР Композиторҙар союзы ағзаһы. Башҡортостандың Учалы районында тыуған. Бик күп опера, хор, инструменталь әҫәрҙәр, йырҙар һәм романстар авторы. Прагала үткән һуҡыр композиторҙарҙың халыҡ-ара конкурсы, «Филантроп» халыҡ-ара премияһы лауреаты. Шулай уҡ ул Башҡортостандың Композиторҙар союзы рәйесе була.
Учалы сәнғәт колледжы 1972 йылда асылған. Дүрт тиҫтә йыл эсендә уҡыу йорто 2000 белгес әҙерләп сығарған, улар республикала һәм уның ситтә эшләй. Колледжда музыканттар, рәссамдар, профессиональ һәм үҙешмәкәр бейеү һәм театр коллективтары, концерт ойошмалары, студия етәкселәре, уҡытыусылар әҙерләнә.


text:
Сабит Суфияновтың тыуыуына 105 йыл тула
Бөгөн башҡорт шағиры Сабит Суфияновтың тыуыуына 105 йыл тула. Ул Әбүс әҙәби ҡушаматы менән замандаштар хәтерендә ҡалған.
Сабит Суфиянов 1904 йылда Учалы районы Сәфәр ауылында тыуа. Бик иртә етем ҡалып, Сәрмән балалар йортонда тәрбиәләнә. Әбүс 1924-29 йылдарҙа Ырымбур педагогик техникумында белем ала. Техникумды тамамлағандан һуң йәш шағир “Ударник” Учалы район гәзитенең мөхәррире, “Башҡортостан” гәзитенең үҙ хәбәрсеһе булып эшләй. 1933 йылда Әбүс Өфөгә күсеп килә һәм “Һәнәк” журналында яуаплы сәркәтип булып эшләй башлай. 1934-1935 йылдарҙа Сабит Суфияновты дәүләт идеологияһына тап килмәүсе мәҡәләләре өсөн фашлайҙар. Шағир эшһеҙ ҡала һәм Ҡазанға күсеп китергә мәжбүр була. Ләкин Әбүсте 1936 йылда ҡулға алалар һәм өс йылға хөкөм итәләр. 1949 йылдың октябрендә ҡабат ҡулға алына һәм ғүмерлеккә хөкөм ителә. 1957 йылдың декабрендә реабилитацияланғандан һуң шағир Өфөгә ҡайта, әммә эшкә төшә алмай. Ғүмеренең һуңғы йылдарында ул Мосолман зыяратында ҡәбер ҡаҙыусы булып эшләй.
Сабит Суфияновтың әҙәби эшмәкәрлеге балалар йортонда һәм педагогик техникумда уҡыған ваҡытта уҡ башлана. Үҙенең тәүге “Дауыл йыры” (1931) поэмаһында ул Уралын һәм халҡын хәстәрләүсе патриот булараҡ сығыш яһай. Ауыл, тәбиғәт темаһы, пейзаж лирикаһы шағир ижадында үҙәк урынды биләй.
Төрмәлә яҙылған шиғырҙарында ул хөкөм итеүселәрҙе фаш итә, тыуған яғын, иректе һағына. Әбүс ғүмеренең аҙаҡҡы көнөнә тиклем яҡшы киләсәккә ышана һәм шиғыр йыйынтыҡтарын сығарырға әҙерләнә. Тик уларҙың берәүһе генә, “Урал мөхәббәте” исеме аҫтында, үҙе үлгәндән һуң, 1998 йылда ғына сығарыла.
2007 йылда Башҡортостан “Китап” нәшриәте Сабит Суфияновтың “Яҙмалар. (Хикәйәләр, көндәлектәр, хаттар)” китабын баҫып сығара.


text:
Башҡортостан умартасылары «Бал ҡорто туйы-2014»кә йыйыла Фото: Олег Яровиков
Башҡортостан умартасылары «Бал ҡорто туйы-2014»кә йыйыла
Башҡортостан умартасылары «Бал ҡорто туйы-2014»кә йыйыла Фото: Олег Яровиков
ӨФӨ, 2014 йыл, 10 сентябрь. /«Башинформ» мәғлүмәт агентлығы, Розалия Вәлиева/.
Бәләбәй районының Мәтәүбаш ауылында 13 сентябрҙә «Бал ҡорто туйы-2014» умартасылар съезы уҙасаҡ.
Съезды «Башҡортостан умартасылары» төбәк йәмғиәте ойоштора. Быйыл «Бал ҡорто туйы»нда Татарстан, Ырымбур, Һамар, Ярославлдән вәкилдәр, шулай уҡ БР Фәндәр академияһы ағзалары ҡатнашасаҡ. 50-ләп кеше теркәлгән.
Профессиональ слетта миҙгелгә йомғаҡ яһау, уның ябылышын билдәләү, һөҙөмтәләр һәм яңы асыштар менән уртаҡлашыу күҙаллана. Шулай уҡ ғәҙәти бал һәм балдан эшләнгән эсемлектәр конкурсы уҙғарыласаҡ.


text:
Республиканың Президент шыршыһында 780 бала ҡатнашасаҡ
Быйыл 23 декабрҙә Башҡорт дәүләт аграр университетының Йәштәр һарайында (элекке «Юбилей» Мәҙәниәт һарайы) үтәсәк Өфөләге Президент шыршыһына бөтә республиканан 780 бала саҡырылған. Унда һәр йылдағыса уҡыу алдынғылары, мәктәп олимпиадалары, бөтә Рәсәй һәм төбәк фестивалдәре, конкурстар, спорт ярыштары еңеүселәре ҡатнашасаҡ. Байрам ҡунаҡтары араһында – күп балалы һәм әҙ тәьмин ителгән ғаиләләрҙән балалар, шулай уҡ хеҙмәт бурысын үтәгәндә һәләк булған хәрби һәм эске эштәр органдары хеҙмәткәрҙәренең балалары.
— Алыҫ урынлашҡан 38 район һәм ҡалаларҙан делегация баш ҡалаға 22 декабрҙә киләсәк. Улар «Салют» балаларҙы сәләмәтләндереү шифаханаһында урынлаштырыласаҡ. Балалар өсөн танышыу кисәһе һәм яңы йыл дискотекаһы ойоштороласаҡ, — тип хәбәр итте БР Мәғариф министрлығының бүлек начальнигы Мәрүә Ғилметдинова. — Бөтә балалар ҙа бүләктәр – йомшаҡ уйынсыҡтар, татлы ашамлыҡтар һәм Зәйнәб Биишеваның «Һөнәрсе менән өйрәнсек» китабын – аласаҡ.
Быйыл республиканың бәләкәс граждандарына «Яңы йыл музейы» музыкаль спектакль-әкиәтен күрһәтәсәктәр.
БР Мәҙәниәт министрлығының матбуғат хеҙмәтендә аңлатыуҙарынса, тамашаның режисер-ҡуйыусыһы Илшат Фәхертдинов. Сценарий авторы – Башҡорт дәүләт ҡурсаҡ театрының әҙәбиәт бүлеге мөдире Владимир Аношкин.
Ҡыш бабайҙың нисек Яңы йыл музейы төҙөүе һәм үҙе шунда юғалыуы, кем уны ҡотҡарыуы, терелгән мумиялар тураһында тарихты Башҡорт драма театры, ҡурсаҡ театры һәм Милли йәштәр театры актерҙары күрһәтәсәк.
Бынан тыш, ҡунаҡтарҙы Йәштәр һарайы фойеһында традицион программа көтә, унда улар әйлән-бәйлән уйнаясаҡ, йырлаясаҡ, күңелле конкурстарҙа һәм викториналарҙа ҡатнашасаҡ.


text:
Рөстәм Хәмитов Сибайҙа төбәк-ара инвестицион форум ойошторорға ҡушты
28 сентябрҙә Башҡортостан Президенты Рөстәм Хәмитов республика Хөкүмәтенә Сибайҙа төбәк-ара иҡтисади форум ойошторорға ҡушты. Уның һуңынан йыл һайын үткәрелеүсе форумға әйләнеүе лә ихтимал.
Бынан алдараҡ, 17 сентябрҙә, республика башлығы Бөрөләге тәүге иҡтисади башланғыстар форумында булғайны. Рөстәм Хәмитов сараның форматын һәм уны ойоштороу кимәлен юғары баһаланы. Форумда биотехнологиялар, туризм, мәғариф, мәҙәниәт, спорт һәм башҡа өлкәләрҙәге инновацион проекттар тәҡдим ителде.
«Бөрөлә республиканың төньяҡ һәм төньяҡ-көнбайыш райондарының иҡтисади башланғыстарын тикшереү өсөн тотороҡло майҙансыҡ булдырырға кәрәк, – тине Рөстәм Хәмитов. – Бынан тыш, ошондай уҡ форумды Ура аръяғында ла үткәрәсәкбеҙ. Сибайҙағы форумды төбәк-ара сара итеп эшләргә кәрәк. Унда Башҡортостандың, Силәбе һәм Ырымбур өлкәләренең халҡы ҡатнаша аласаҡ».
Планлаштырылыуынса, Сибай иҡтисади форумы Башҡортостандың көньяҡ, көньяҡ-көнсығыш һәм көньяҡ-көнбайыш территорияларының инвестицион проекттарын презентациялау өсөн төп майҙансыҡҡа әйләнәсәк, тип хәбәр итә республика башлығының матбуғат хеҙмәте.


text:
Республикала «Яҡташтар» проекты аҙағына яҡынлаша
«Берҙәм Рәсәй» партияһының Башҡортостан төбәк бүлексәһе башланғысы менән тормошҡа ашырылған «Яҡташтар» проекты аҙағына яҡынлаша. Йөҙәр мең анкета йыйылған һәм тикшерелгән. Партияның төбәк бүлексәһе башҡарма комитеты рәйесе Альберт Мифтахов һөйләүенсә, республикала проект тормошҡа ашырыла башлағандан алып Башҡортостан халҡынан 380 мең анкета йыйып алынған.
— Проект сайтына 150 меңдән ашыу кеше ингән, — тип һөйләне башҡарма комитет етәксеһе. – Был һан арта бара, сөнки кешеләр анкета ебәреүен дауам итә. Шулай итеп, «Яҡташтар» проектының беренсе этабында ярты миллиондан ашыу кеше әүҙемлек күрһәтте. Биш мең ярым фамилия тәҡдим ителде. Барлыҡ райондар проектҡа яуаплы ҡараны. Һәр ауылдың иң яҡшы кешеләре билдәләнде. «Яҡташтар» проектын халыҡ ыңғай ҡабул итте. Шуға күрә ул дауам итәсәк.
Альберт Мифтахов билдәләүенсә, әлеге проект белем биреү һәм тәрбиәүи йүнәлештәге сара булып тора һәм күпселек йәһәттән йәштәр өсөн тәғәйенләнгән.
— Проект өҫтөндә эшләй башлағанда күберәк йәштәрҙе йәлеп итергә, уларҙа үткәндәргә ҡарата ҡыҙыҡһыныу уятырға теләнек. Анкета тултырған кешеләр ҙә быға ынтылды. Шуға күрә был ысын мәғәнәһендә халыҡсан проект булды.
Төбәк башҡарма комитеты етәксеһе фекеренсә, исемлеккә индерелгән фамилиялар араһында замандаштарыбыҙҙың да булыуы мөһим.
— Кешеләрҙең иҫән сағында ҡәҙерен белергә кәрәк, — тип иҫәпләй Альберт Мифтахов. – Проектты хуплап, Рөстәм Хәмитов та тап ошоға баҫым яһаны: барыһы ла аҡса менән үлсәнмәй. Әхлаҡи баһа, күрше-тирәнең ихтирамы кешеләр өсөн һәр саҡ хеҙмәткә, батырлыҡҡа, изгелеккә әйҙәүсе ҙур көс булып торҙо. Минеңсә, был проект анкета тултырыу менән генә тамамланмай. Ул инде анкеталарһыҙ, ирекмәндәрһеҙ көн һайын һәр ҡалала һәм ауылда дауам итергә тейеш. Лайыҡлы кешеләргә иғтибар һәм ихтирам менән ҡарарға, уларҙы уҡыусылар, йәштәр өсөн өлгө итеп ҡуйырға бурыслыбыҙ.


text:
Өфөлә «Башинформ» агентлығына нигеҙ һалыусыларҙың береһе Виктор Журавлев вафат булды Фото: Андрей Старостин
Өфөлә «Башинформ» агентлығына нигеҙ һалыусыларҙың береһе Виктор Журавлев вафат булды
Өфөлә «Башинформ» агентлығына нигеҙ һалыусыларҙың береһе Виктор Журавлев вафат булды Фото: Андрей Старостин
ӨФӨ, 2016 йыл, 22 август. /«Башинформ» мәғлүмәт агентлығы, Алик Шакиров, Ләйлә Аралбаева/.
Өфөлә «Башинформ» агентлығына нигеҙ һалыусыларҙың береһе, Башҡортостандың атҡаҙанған матбуғат һәм киң мәғлүмәт саралары хеҙмәткәре Виктор Журавлев 66-сы йәшендә вафат булды.
Виктор Игнатьевич Журавлев — журналист, китаптар, очерктар һәм мәҡәләләр авторы. 1951 йылдың 6 февралендә БАССР-ҙың Бүздәк районы Сергеевка ауылында тыуған. Башҡорт дәүләт педагогия институтын тамамлаған. 1971-1975 йылдарҙа «Советская Башкирия» гәзите хәбәрсеһе булып эшләй, 1975-1978 йылдарҙа — БДПИ-ның тарих кабинеты мөдире. 1978-1996 йылдарҙа Башҡортостан Эске эштәр министрлығының матбуғат хеҙмәтен етәкләй, эске хеҙмәт подполковнигы була.
1990 йылда журналистар Виктор Журавлев, Сергей Спатар, Юрий Агров, Борис Христов, Владислав Колокольников, Сергей Бекасов «Версия» гәзитен ойоштора. 1992-1996 йылдарҙа Виктор Журавлев — «Версия» мәғлүмәт хоҡуҡи агентлығының генераль директоры. 1995 йылда уның нигеҙендә «Башинформ» агентлығы булдырыла. 1996-2010 йылдарҙа Виктор Игнатьевич «Башинформ» мәғлүмәт агентлығын етәкләй.
«Башинформ» агентлығы коллективы уның туғандарының һәм яҡындарының ауыр ҡайғыһын уртаҡлаша. Мәрхүм менән бәхилләшеү 22 августа, көндөҙгө сәғәт 12-лә Раштыуа Алла анаһы ҡорамында үтә.


text:
Баш ҡала пенсионерҙарына бушлай төрлө хеҙмәттәр күрһәтеләсәк
Өфөлә 1 һәм 2 октябрҙә, «Ғүмерҙең алтын мәле» проекты сиктәрендә, ололар өсөн бер нисә сара үткәреләсәк, уларға төрлө хеҙмәттәр күрһәтеләсәк. Башҡортостан Хеҙмәт һәм халыҡты социаль яҡлау министрлығы, «Аркада» идара итеү компанияһы, социаль сәйәсәт менеджерҙары ассоциацияһы һәм «Уфанет» асыҡ акционерҙар йәмғиәте сараны башлап ебәреүсе булып сығыш яһай.
Шулай итеп, алдағы ял көндәрендә «Өфө» универмагы бинаһында 11-ҙән 16 сәғәткә тиклем ололар юристарҙан, шулай уҡ федераль һәм республика министрлыҡтары һәм ведомстволары вәкилдәренән консультация аласаҡ. Урында уҡ пенсионерҙарға бушлай флюорография үтеү, ҡан баҫымын үлсәү һәм электрокардиограмма эшләү мөмкинлеге биреләсәк. Бынан тыш 10-сы һөнәрселек лицейының уҡыу-эксперименталь оҫтаханаһы уҡытыусылары һәм уҡыусылары өлкәндәргә парикмахер хеҙмәттәрен күрһәтәсәк.
Башҡортостандың хеҙмәт һәм халыҡты социаль яҡлау министры Ленара Иванова хәбәр итеүенсә, «Уфанет» компанияһы башланғысы менән универмаг бинаһында пенсионерҙар интернетта эшләү серҙәренә лә төшөнә аласаҡ.
Шундай уҡ саралар Башҡортостан баш ҡалаһының Калинин районында Мәскәү дәүләт гуманитар университетының Өфөләге филиалы бинаһында ойоштороласаҡ, тип өҫтәне Ленара Иванова.
1-15 октябрҙә «Өфө» универмагы» сауҙа комплексы магазиндары пенсионерҙарға ташламалар тәҡдим итәсәк. Бынан тыш 1 һәм 2 октябрҙә, Халыҡ ара ололар көнө айҡанлы, Өфөнөң ҡайһы бер магазиндарында һәм дарыуханаларында был категория граждандары өсөн шулай уҡ ташламалар буласаҡ.


text:
Башҡортостан Үҙәк һайлау комиссияһы Дәүләт Думаһына һайлауға килеү күрһәткесен аныҡланы Фото: Олег Яровиков
Башҡортостан Үҙәк һайлау комиссияһы Дәүләт Думаһына һайлауға килеү күрһәткесен аныҡланы
Башҡортостан Үҙәк һайлау комиссияһы Дәүләт Думаһына һайлауға килеү күрһәткесен аныҡланы Фото: Олег Яровиков
ӨФӨ, 2016 йыл, 20 сентябрь. /«Башинформ» мәғлүмәт агентлығы, Ғәлиә Нәбиева/.
Башҡортостан Үҙәк һайлау комиссияһы Дәүләт Думаһына һайлауға килеү күрһәткесен аныҡланы. Һайлау комиссиялары протоколдарын «Һайлауҙар» дәүләт автоматлаштырылған системаһына индергәндән һуң республикала халыҡтың 69,78 проценты һайлауҙа ҡатнашыуы асыҡланды.
Берҙәм тауыш биреү көнөндә 2 миллион 121 мең 993 кеше һайлау хоҡуғы менән файҙаланған. Тауыш биреү өсөн исемлектәргә 3 миллион 40 мең 701 һайлаусы индерелгән.
Партиялар араһында 56,37 процент тауыш йыйып, «Берҙәм Рәсәй» партияһы алда бара. Икенсе урында — КПРФ (18,62 процент), өсөнсөлә — ЛДПР (11,29). «Ғәҙел Рәсәй» — 6,88, «Рәсәй коммунистары» — 1,84 процент, башҡа сәйәси партияларҙың һәр береһе бер проценттан кәмерәк тауыш йыйған.


text:
Республика Президенты Бөрө халҡын юбилей менән ҡотланыФото: Андрей Старостин
Республика Президенты Бөрө халҡын юбилей менән ҡотланы
Республика Президенты Бөрө халҡын юбилей менән ҡотланыФото: Андрей Старостин
Башҡортостан Президенты Рөстәм Хәмитов Бөрө ҡалаһына 350 йыл тулыу уңайынан ойошторолған тантаналы сараларҙа ҡатнашты.
— Мин бында иң яҡшы, матур, күркәм Бөрө ҡалаһын юбилей менән ҡотлау маҡсатында килдем. Был ҙур тарихлы изге ҡала. Ул барлыҡ эшмәкәрлек йүнәлештәре буйынса ҙур уңыштарға өлгәшкән, — тине Башҡортостан Президенты, ҡала халҡына мөрәжәғәт итеп.
Рөстәм Хәмитов билдәләүенсә, ҡаланы үҫтереү өсөн, бында яңы сәнәғәт объекттарын төҙөргә, эш урындарын булдырырға кәрәк.
— Әммә был иң мөһиме түгел. Тәү сиратта, ҡала йәшәү өсөн уңайлы, матур булырға тейеш. Бында һәр ваҡыт тыныслыҡ та, эш һәм ял итеү өсөн урындар ҙа булыуын халыҡ белһен. Бөрөлә барыһы ла яҡшы һәм гармониялы булырға тейеш, — тип билдәләне республика башлығы.
Президент ҡаланың төрлө брендтарын әҙерләү тураһында һөйләне. Уларҙың береһе — «Бөрө – тәмле ҡала».
— Был ҡалала «тәмле» йәшәргә – яҡшы эшләргә, үҙеңде яҡшы тойорға була. Барыбыҙға ла бындай идеяларҙы тормошҡа ашырыу өҫтөндә эшләп ҡарарға тәҡдим итәм, — тип мөрәжәғәт итте Рөстәм Хәмитов Бөрө халҡына.
Республика етәксеһе билдәләүенсә, ҡалаға тейешле ярҙам күрһәтеләсәк.
— Һуңғы ике йыл эсендә Бөрөнө үҫтереү йәһәтенән ярайһы уҡ алға киттек: яңы бассейн төҙөлдө, спорт ҡоролмалары эшләй. Быйыл заманса кинотеатр асыласаҡ, Изге Троицк сиркәүе яңыртыла, — тип һөйләне төбәк башлығы. – Алда беҙҙе тағы ла яҡшыраҡ, ҙурыраҡ уңыштар көтә. Тик бының өсөн киләсәккә ышанған позитив кеше булырға кәрәк.
Сара барышында Рөстәм Хәмитов ҡаланың лайыҡлы граждандарына наградалар тапшырҙы.


text:
1 сентябрҙән 200 мәктәп филиал статусында ҡаласаҡ
Республикала мәктәптәрҙә эшләгән 5 мең 200, шул иҫәптән 1 мең 150 уҡытыусы ҡыҫҡартыла.
Сөнки яңы федераль талаптар буйынса мәктәпкә аҡса уҡыусылар һанына ҡарап бүленәсәк. Ә күпселек ауылдарҙа уҡыусылар 50-60-тан уҙмай. Класта 1 генә уҡыусы булған мәктәптәр ҙә күп. Былар иһә ябылыу алдында тора. Ундағы уҡыусыларҙы үҙәкләштерелгән, 5-6 ауылға бер мәктәпкә йөрөтөп уҡытасаҡтар, күпме уҡытыусы, мейес яғыуы һәм йыйыштырыусы эшһеҙ ҡаласаҡ. Башҡортостанда мәктәптәрҙә урындар 672 мең балаға иҫәпләнгән булһа, әле 463 мең уҡыусы ғына бар. Йәғни 30 процент урындар буш тора. Тимәк иҡтисади йәһәттән мәктәптәрҙе үҙәкләштереү отошло.
Шул уҡ ваҡытта кеше факторы ла бар. Ауылдарҙа тап мәктәптәр төп мәҙәни һәм социаль үҙәк булып тора.
Яңы тәртиптәрҙән һуң 1-се сентябрҙән республикала мәктәптәрҙә эшләгән 5 мең 200, шул иҫәптән 1 мең 150 уҡытыусы ҡыҫҡартыла, 200 мәктәп филиал статусында ҡаласаҡ.


text:
Өфөлә «Башҡортостан ере яҙыусылары» тигән белешмә-китап баҫылып сыҡты
ӨФӨ, 2016 йыл, 13 ғинуар. /«Башинформ» мәғлүмәт агентлығы, Ләйлә Аралбаева/.
Зәйнәб Биишева исемендәге «Китап» нәшриәтендә «Башҡортостан ере яҙыусылары» тигән белешмә-китап донъя күрҙе. Китаптың төҙөүселәре — Р.Н. Байымов, Г.Н. Гәрәева, Р.Х. Тимерғәлина урта быуаттарҙан алып беҙҙең көндәргәсә яҙыусылар хаҡында мәғлүмәттәр туплаған. Белешмәлә авторҙарҙың ҡыҫҡаса биографияһы, ижады, төп әҫәрҙәре исемлеге урын алған. Шулай уҡ яҙыусының башҡа телдәрҙән тәржемә иткән әҫәрҙәре, уның ижады тураһында әҙәбиәт билдәләнгән.
«Башҡортостан ере яҙыусылары» библиографик белешмәһе милли әҙәбиәт һәм мәҙәниәт проблемалары менән ҡыҙыҡһынған киң ҡатлам уҡыусыларға тәғәйенләнгән. Уның төп маҡсаты — авторҙың әҫәрҙәре исемлеге менән генә таныштырыу түгел, ошо әҫәрҙең әҙәбиәтебеҙгә индергән өлөшөн билдәләү. Шуға күрә белешмә менән әҙәбиәтсе-ғалимдар ҙа, тарихсылар ҙа файҙалана ала. Ул студенттарҙың, уҡытыусыларҙың, китапхана хеҙмәткәрҙәренең өҫтәл китабына әйләнергә тейеш.


text:
Актер Иван Колесников Өфөлә Сергей Довлатов йәшәгән йорттоң ихатаһында булдыФото: Олег Яровиков
Актер Иван Колесников Өфөлә Сергей Довлатов йәшәгән йорттоң ихатаһында булды
Актер Иван Колесников Өфөлә Сергей Довлатов йәшәгән йорттоң ихатаһында булдыФото: Олег Яровиков
ӨФӨ, 2015 йыл, 24 ноябрь. /«Башинформ» мәғлүмәт агентлығы, Розалиә Вәлиева/.
Сергей Довлатовтың «Компромисс» повесы һәм башҡа әҫәрҙәре буйынса төшөрөлгән «Конец прекрасной эпохи» фильмында төп ролде уйнаған актер Иван Колесников Өфөгә килде. Ул Гоголь һәм Коммунистик урамдары мөйөшөндәге йорттоң ихатаһын ҡараны. Буласаҡ яҙыусы ғүмеренең тәүге айҙарын шунда үткәргән.
«Бында килгәнгә тиклем Сергей Довлатовтың Өфөлә тыуғанлығын белмәнем, — тине актер. — Был минең өсөн көтөлмәгән хәл ине. Геройымдың тыуған йортон, ихатаһын күреү бик ҡыҙыҡлы булды. Өфө, айырыуса уның тарихи өлөшө миңә бик оҡшаны».
«Конец прекрасной эпохи» фильмын танылған режиссер Станислав Говорухин ҡуйған.
«Был фильм мөхәббәт һәм азатлыҡ хаҡында, — тип һөйләне Иван Колесников бөтә Рәсәй премьераһы алдынан биргән интервюһында. — Уның башы ла, аҙағы ла юҡ. Унда барыһы ла аңлашыла, сөнки шул ваҡыттан бирле бер нәмә лә үҙгәрмәгән — журналистар, яҙыусылар булған ҡағиҙәләр менән көрәшә. Довлатовты кәмһеткәндәр, бысраҡ яҡҡандар, ә ул алға барған. Был тормошҡа дөрөҫ ҡараш ул».
Актер әйтеүенсә, Сергей Довлатов образына айырым әҙерлек булмаған: «Говорухин минең йәш Довлатов ролен уйнамауымды, ә уның китабының геройы, журналист Андрей Лентулов образы өҫтөндә эшләүемде талап итте. Әлбиттә, яҙыусының әҫәрҙәрен дә уҡып сыҡтым», — тип һөйләне Иван Колесников «Башинформ» агентлығы хәбәрсеһенә.
Иван Колесников Өфөгә Рәсәй киноһы аҙналығы сиктәрендә килгән. Сараны Башҡортостандың Мәҙәниәт министрлығы ярҙамы менән «TV1000 Русское кино» телеканалы һәм «Дом.ru» телеком-операторы ойошторған.


text:
Өфө мэры вазифаһына 6 кандидаттан дүртәүһе ҡануниәтте белеүгә имтиханды тапшыра алды
Өфө хакимиәте башлығы вазифаһын биләүгә дүрт кадидат – Владимир Чернов (Өфө ҡалаһы хакимиәтенең Коммуналь хужалыҡ һәм төҙөкләндереү идаралығы начальнигы), Сәид Закиров (Башҡортостан троллейбус заводы генераль директоры), Марат Йосопов (паралимпия спорт төрҙәре буйынса Рәсәй йыйылма командаһы спортсы-инструкторы, спорт мастеры) һәм Ирек Ялалов (Өфө ҡалаһы ҡала округы хакимиәте башлығы вазифаһын ваҡытлыса башҡарыусы) урындағы үҙ идара өлкәһендә тулы һәм юғары сифатлы белемен күрһәттеләр һәм ыңғай эксперт һығымтаһын алдылар. «Башҡортостан Республикаһының Муниципаль берәмектәр советы» ассоциацияһының Эксперт комиссияһы бөгөн, 7 февралдә, Өфө мэры вазифаһына дәғүә итеүсе кандидаттарҙың белем кимәлен баһаланы, тип хәбәр иттеләр муниципалитетта.
Эксперт комиссияһының төп маҡсаты – муниципаль райондың (ҡала округының) урындағы хакимиәт башлығы вазифаһын биләүгә кандидаттарҙың федераль, республика һәм муниципаль ҡануниәттәре нормаларын белеү кимәлен баһалау.


text:
Башҡорт дәүләт аграр университеты – спорт буйынса илдең иң яҡшы юғары уҡыу йорто
Башҡорт дәүләт аграр университеты Рәсәй Ауыл хужалығы министрлығы вуздарының V Ҡышҡы универсиадаһында дөйөм команда иҫәбендә беренсе урын алды.
Финал ярыштарында Ижевскиҙа Рәсәй Федерацияһының 27 аграр вузы ҡатнашты. V Ҡышҡы универсиада саңғы уҙыштары, мини-футбол, өҫтәл теннисы һәм шахмат кеүек дүрт спорт төрө буйынса үткәрелде. Ошо төрҙәрҙең барыһында ла тиерлек Башҡортостан студенттары призлы урындар алды. Иң көслөләр исеменә илленән ашыу уҡыу йорто командалары дәғүә иткән армрестлинг, полиатлон һәм гер күтәреү спорты буйынса чемпионат йомғаҡтары ла универсиадала иҫәпкә алынды, тип хәбәр итте БР Ауыл хужалығы министрлығының матбуғат хеҙмәте.


text:
Республика көнөнә әҙерлек
Республика көнөнә арналған тантаналы йыйылыш 10-сы октябрҙә Башҡорт дәүләт опера һәм балет театрында үтәсәк.
Йылдағыса республика көнөнә арналып башҡалала һәм республика төбәктәрендә төрлө социаль объекттар асыласаҡ, мәҙәни саралар, спорт ярыштары уҙғарыласаҡ. Алдынғы студенттарға республика президенты премияларын тапшырыу, фән һәм техника өлкәһендә йәштәр премиялары лауреаттарын билдәләү, шулай уҡ Шәһит Хоҙайбирҙин исемендәге журналистар премияһы лауреаттарын тәбрикләү ҙә ошо көндәргә тәғәйенләнгән.
Ауыл хужалығы йәрминкәләре, экологик өмәләр ҙә байрам байрам алды көндәре һәм алтын көҙҙөң айырылғыһыҙ өлөшө.


text:
Башҡортостанда республиканың 100 йыллығына 100 инвестиция проекты ойошторола
ӨФӨ, 2016 йыл, 10 октябрь. /«Башинформ» мәғлүмәт агентлығы, Ольга Мортазина/.
Республиканың юбилейы уңайынан Башҡортостандың Сауҙа-сәнәғәт палатаһы «Республиканың 100 йыллығына — 100 инвестиция проекты» тигән эшҡыуарлыҡ акцияһын башлай. Уның маҡсаты — республикала инвестиция мөхитен яҡшыртыу өсөн шарттар булдырыу, бизнес һәм властың яңы үҙ-ара эш итеү механизмдарын һынап ҡарау. Акцияны республика Башлығы һәм Хөкүмәте хуплаған, тип хәбәр иттеләр Сауҙа-сәнәғәт палатаһында.
Әлеге акцияла ҡатнашыусылар өсөн бизнесҡа проекттарҙы ваҡытында тормошҡа ашырырға, финанслау сығанаҡтарын йәлеп итеүҙә, проектты мәғлүмәти яҡтан яҡтыртыуҙа ярҙам алырға мөмкинлек биргән өҫтөнлөктәр ҡаралған.
Акцияны үткәреү һөҙөмтәләре буйынса 2020 йылда республикала 100 яңы инвестиция проекты башланырға тейеш. Тулыраҡ мәғлүмәтте бында алырға мөмкин.


text:
«Өфө» аэропортында - яңы директор
«Өфө» Халыҡ-ара аэропорты» асыҡ акционерҙар йәмғиәтендә бөгөндән алып — яңы генераль директор. Ул — 43 йәшлек Рәмил Тимерғәзин.
1991 йылдан 2000 йылға тиклем Рәмил Ғәбдрәүеф улы Тимерғәзин «Башҡортостан авиалиниялары» авиакомпанияһында төп инженер булып эшләгән, 2000 йылдың ғинуарынан «Өфө» аэропорты генераль директорының иҡтисад һәм финанстар буйынса урынбаҫары вазифаһын биләгән.
— 1988 йылда Рәмил Тимергазин үҙ яҙмышын авиация менән бәйләй. Ул Кирсанов авиация техник училищеһын тамамлаған, Граждандар авиацияһы академияһында уҡыған, — тине «Өфө» Халыҡ-ара аэропортының матбуғат секретары Гөлшат Сабирова. – Өфө аэропортында ул 20 йыл эшләй.


text:
1 октябрь — мөлкәт һалымдарын түләүҙең һуңғы көнө
ӨФӨ, 2015 йыл, 15 сентябрь. /«Башинформ» мәғлүмәт агентлығы, Сергей Захаров/.
1 октябрҙә Рәсәйҙә мөлкәт һалымдарын түләү буйынса кампания тамамлана. 2 октябрҙән түләмәүселәргә штраф санкциялары ҡулланыласаҡ. Атап әйткәндә, бурыстың суммаһына көн һайын пеня һалына башлай.
18 һәм 19 сентябрҙә уҙғарыласаҡ асыҡ ишектәр көнөндә физик шәхестәрҙең мөлкәтенә, шулай уҡ ергә һәм транспортҡа һалымды иҫәпләү һәм түләү тәртибе тураһында тулыраҡ мәғлүмәт алырға мөмкин. Федераль һалым хеҙмәтенең Башҡортостан буйынса идаралығының матбуғат хеҙмәтендә хәбәр итеүҙәренсә, был көндәрҙә республика һалым органдарының барлыҡ офистарында ла ҡабул итеү ойошторола. 18 сентябрҙә — иртәнге сәғәт 8-ҙән киске 8-гә, 19 сентябрҙә иртәнге сәғәт 10-дан көндөҙгө 3-кә тиклем.
Һалым инспекцияһында «Физик берәмектәр өсөн һалым түләүсенең шәхси кабинеты» сервисына теркәлергә мөмкин.
2015 йылдың 1 ғинуарынан бер тапҡыр ҙа һалым белдереүҙәрен алмаған һәм милеккә һалым түләмәгән граждандар ошондай мөлкәтенең булыуы хаҡында һалым органдарына хәбәр итергә тейеш. Хәбәрҙең формаһы Рәсәй Федераль һалым хеҙмәтенең «Физик берәмектәр» бүлегендә бирелгән.


text:
Фото:
Бөрө дәүләт социаль-педагогия академияһы ректоры һайланды
Фото:
Бөрө дәүләт социаль-педагогия академияһы (БДСПА) ректоры итеп ҡайтанан Салауат Усманов һайланды. Йәшерен тауыш биреү барышында вуздың ғәмәлдәге етәксеһе кандидатураһы өсөн 114 тауыш бирелде. Уның оппоненты — БДСПА-ның уҡытыу-методика эше буйынса проректоры, филология фәндәре кандидаты, профессор Виктория Петишева алты тауыш йыйҙы.
Уҡыу йорто етәксеһен һайлау буйынса хеҙмәт коллективы конференцияһында Башҡортостан Республикаһы Президентының өлкән референты Ғәли Фәйезов, БР Хөкүмәте Аппаратының мәғариф һәм фән бүлеге мөдире Альберт Ҡорманов, БР мәғариф министры урынбаҫары Елена Козлова, Бөрө районы хакимиәте башлығы Николай Хорошилов, шулай уҡ Академияның уҡыу советы ағзалары, профессор-уҡытыусылар составы вәкилдәре, структура подразделениелары, административ-идара итеү һәм ярҙамсы персонал етәкселәре һәм бер студент ҡатнашты.
Тауыштарҙы иҫәпләү тамамланғас, һайланған ректор конференцияла ҡатнашыусыларға ышаныс күрһәткәндәре өсөн рәхмәт белдерҙе.
Биографик белешмә. Салауат Мөҙәрис улы Усманов, физика-математика фәндәре докторы, профессор. 1947 йылдың 17 сентябрендә Саҡмағош районының Үрге Ҡаръяуҙы ауылында тыуған.
Бөрө дәүләт социаль-педагогия академияһында Cалауат Усманов 1976 йылдан алып эшләй. Ул юғары уҡыу йорто системаһының бөтә баҫҡыстарын үткән: ассистент, өлкән уҡытыусы, доцент, кафедра мөдире, уҡытыу эше буйынса проректор, 1995 йылдан — ошо юғары уҡыу йортоноң ректоры.
Уның етәкселегендә БДСПА Рәсәй Федерацияһы мәғариф системаһының юғары квалификациялы белгестәрен әҙерләүҙең юғары кимәленә өлгәште. Салауат Мөҙәрис улы вуздың профессор-уҡытыусылар составының фәнни потенциалын күтәреүгә, студенттар фәнен аяҡҡа баҫтырыуға, матди-техник базаны нығытыуға ҙур иғтибар бүлә. Уның ойоштороу һәләттәре арҡаһында һәм инициативаһы буйынса БДСПА-ла дүрт яңы факультет һәм 16 специальность асылды.
Салауат Усманов — БР Дәүләт Йыйылышы-Ҡоролтай депутаты, Бөтә донъя башҡорттары ҡоролтайы Башҡарма комитеты ағзаһы, «Берҙәм Рәсәй» Бөтә Рәсәй сәйәси партияһының Башҡортостан бүлексәһе төбәк политсоветы президиумы ағзаһы.
Ил һәм республиканың юғары мәғарифын үҫтереүҙә һәм тергеҙеүҙә өлгәшкән уңыштары өсөн уға «БР халыҡ мәғарифының атҡаҙанған хеҙмәткәре» (1997), «РФ юғары мәктәбенең атҡаҙанған хеҙмәткәре» (2005) исемдәре бирелгән, Салауат Юлаев ордены менән бүләкләнгән (2007), «Имени Сократа» халыҡ-ара наградаһы (Оксфорд) менән билдәләнгән.


text:
Мәскәүҙә «Берҙәм Рәсәй» партияһы проекттары форумы асылды
17 майҙа Мәскәү мэрияһында «Берҙәм Рәсәй» партияһы проекттары күргәҙмәһе асылды. Бында 20-нән ашыу федераль һәм төбәк проекты менән танышырға була. Башҡортостан форумда партияның төбәк бүлексәһе менән ойошторолған «Яҡташтар» проектын тәҡдим итә.
Партияның Юғары советы рәйесе Борис Грызлов билдәләүенсә, «Берҙәм Рәсәй» илдә йәмғиәт һәм власть менән эшләү йәһәтенән бындай механизмды киң ҡулланған берҙән-бер сәйәси партия булып тора».
Партия проекттарын тормошҡа ашыра башлау тураһындағы ҡарар 2006 йылда «Берҙәм Рәсәй»ҙең етенсе съезында ҡабул ителде. Бөгөнгө көндә партия 40-тан ашыу федераль һәм 380 төбәк проектын бойомға ашыра.
Бөгөн етенсе бөтә Рәсәй медиафорумы үтәсәк. Унда, берҙәм рәсәйлеләрҙән тыш, Дәүләт Думаһы депутаттары, Хөкүмәт ағзалары, журналистар ҡатнашасаҡ.
Шәмбе, 18 майҙа, «Берҙәм Рәсәй»ҙең Юғары һәм Генераль советтарының берлектәге киңәйтелгән ултырышында партия проекттары форумына йомғаҡ яһаласаҡ. Ултырышта Рәсәй Хөкүмәте рәйесе, партия лидеры Дмитрий Медведев ҡатнашасаҡ.


text:
Башҡортостан Президенты: «Салауат Юлаев»тың ҙур еңеүҙәре алда әле»
— Бөгөн «Салауат Юлаев» командаһы көйәрмәндәре насар йоҡланы. Кисә команда аҙҙаҡҡы матчта «Аҡ барыҫ»тан еңелде, — тип комментарий бирҙе «Салауат Юлаев» менән «Аҡ барыҫ»тың аҙаҡҡы матчына Башҡортостан Президенты.
Шул уҡ ваҡытта, Рөстәм Хәмитов һүҙҙәренсә, хоккейсыларға һәм тренерҙарға үпкә белдерер өсөн сәбәп юҡ.
— Беҙ, көйәрмәндәр, дөйөм алғанда команданың көслө ихтыяр күрһәтеүенән, яҡшы уйнауынан ҡәнәғәтбеҙ. Спорт булғас, барыһы ла була, — тигән фекерен белдерҙе республика етәксеһе һәм хоккейсыларға, тренерҙарға, бағыусыларға, көйәрмәндәргә рәхмәтен белдерҙе.
— Еңелеүгә ҡарамаҫтан, кәйефте төшөрмәйбеҙ. Яҡшы команда булдырылыуын беләбеҙ һәм аңлайбыҙ. Алдағы йылдарҙа уға уңыштар теләйек. Күңелде төшөрөргә ярамай. Ҙур еңеүҙәр алда әле. Быға һис шикһеҙ ышанам.


text:
ШОС илдәренең йәш журналистары Өфөнөң социаль-иҡтисади мөмкинлектәре менән таныштыФото: автор фотоһы
ШОС илдәренең йәш журналистары Өфөнөң социаль-иҡтисади мөмкинлектәре менән танышты
ШОС илдәренең йәш журналистары Өфөнөң социаль-иҡтисади мөмкинлектәре менән таныштыФото: автор фотоһы
Шанхай хеҙмәттәшлек ойошмаһына ингән илдәрҙең һәм Рәсәйҙең миллионлы ҡалаларының йәш журналистары, блогерҙары һәм фотохәбәрселәренең халыҡ-ара форумында ҡатнашыусыларға Өфө хакимиәте башлығы Ирек Ялалов Башҡортостан баш ҡалаһының социаль-иҡтисади мөмкинлектәре тураһында һөйләне.
Журналистар Өфө мэрына үҙҙәрен ҡыҙыҡһындырған һорауҙар менән мөрәжәғәт итте. Атап әйткәндә, улар баш ҡалала йәштәрҙе эшкә урынлаштырыу, уларҙы торлаҡ менән тәьмин итеү мәсьәләләре, спорт һәм туризмдың үҫеш кимәле хаҡында ҡыҙыҡһынды.
— Бөгөнгө көндә беҙҙең ҡала ШОС саммиттына һәм БРИКС дәүләттәре һәм хөкүмәттәре башлыҡтарының осрашыуына әүҙем әҙерләнә. Саралар Өфөлә 2015 йылда үтә. Башҡортостан Республикаһына һеҙҙең визитығыҙ беҙҙең төбәк һәм уның баш ҡалаһы менән танышыу өсөн ҙур мөмкинлектәр аса. Һеҙ тәүгеләрҙән булып саммит үтәсәк ҡала тураһында һөйләй алаһығыҙ. Форум программаһында республикала һәм Өфөлә йәшәгән халыҡтарҙың милли мәҙәниәте, тарихы, йолалары менән танышыу ҡаралған. Шулай уҡ һеҙ ҡаланың сәнәғәт, инновацион мөмкинлектәрен баһалай алаһығыҙ, — тине Ирек Ялалов.
Шанхай хеҙмәттәшлек ойошмаһының Йәштәр советы рәйесе Таалайбек Дайырбеков башҡорт һәм ҡырғыҙ халыҡтары йолаларының оҡшаш булыуын һыҙыҡ өҫтөнә алды, баш ҡала вәкилдәренә йылы ҡаршы алғандары өсөн рәхмәт әйтте һәм Өфөләге коллегаларын тәжрибә уртаҡлашыу өсөн Советтың сентябрҙә үтәсәк ултырышында ҡатнашырға саҡырҙы.
Иҫегеҙгә төшөрәбеҙ, Өфө ошо көндәрҙә Ҡытай, Ҡаҙағстан, Ҡырғыҙстан, Тажикстан, Үзбәкстан һәм Рәсәйҙең ҙур ҡалаларынан ҡунаҡтарҙы ҡабул итә. 25 авгусҡа тиклем улар республика менән танышасаҡ.


text:
Өфөләге аэропорт комплексын реконструкциялауға 3,5 миллиард һум йүнәлтеү күҙаллана
ӨФӨ, 2014 йыл, 11 ноябрь. /«Башинформ» мәғлүмәт агентлығы, Розалия Вәлиева/.
Өфөләге аэропорт комплексын реконструкциялауға 3,5 миллиард һум йүнәлтеү күҙаллана. Дәүләт килешеүен төҙөү һәм төҙөлөш-монтажлау эштәре башҡарыу хоҡуғына конкурс дәүләт һатып алыуҙары сайтында иғлан ителгән.
Эштәргә заказ биреүсе – Федераль һауа транспорты агентлығы. Заявкалар 28 ноябргә тиклем ҡабул ителә, 8 декабрҙә ҡарала. Эштәрҙе килешеү төҙөгәндән һуң 718 көндән (ике йылға яҡын) тамамлау планлаштырыла.
Реконструкциялау проекты йәмәғәт тикшереүен үткән. Йәмәғәт тикшереүҙәренең тәүге этабы 2014 йылдың 3 октябрендә уҙғарылған. Тикшереү барышында рәсми сайтта иҫкәртмәләр һәм тәҡдимдәр булмаған. Асыҡ тыңлауҙар 2014 йылдың 3 октябрендә заказ биреүсенең урынлашыуы буйынса Мәскәүҙә үткән, асыҡ тыңлауҙар ҡатнашыусылары килмәгән, тикшереү предметы буйынса башҡа иҫкәртмәләр һәм фекерҙәр булмаған.
Реконструкциялау буйынса эштәр федераль бюджеттан финанслана.
Әлеге ваҡытта Өфө аэродромында ике осоу-ултырыу һыҙаты бар. Беренсеһе 1962 йылда файҙаланыуға тапшырылған, уның оҙонлоғо 2513, киңлеге 49 метр тәшкил итә. 3760 метр оҙонлоҡтағы һәм 45 метр киңлектәге икенсе осоу-ултырыу һыҙаты 1991 йылда файҙаланыуға тапшырылған.


text:
Төбәктә эшҡыуарҙарҙың хоҡуҡтарын һәм мәнфәғәттәрен яҡлау темаһын иң яҡшы яҡтыртыуға конкурс иғлан ителде
Башҡортостанда журналистар өсөн эшҡыуарҙарҙың хоҡуҡтарын һәм законлы мәнфәғәттәрен яҡлау темаһын һәм республикала эшҡыуарҙар хоҡуҡтары буйынса вәкил эшмәкәрлеген иң яҡшы яҡтыртыуға конкурс иғлан ителде.
Бәйгелә федераль киң мәғлүмәт сараларының төбәк сығарылыштары, республика, ҡала, район һәм берләштерелгән гәзит-журналдар редакциялары, телевидение, радио, электрон киң мәғлүмәт сараларының ижади коллективтары һәм был редакцияларҙың айырым аворҙары ҡатнаша ала.
Еңеүселәр жюри ағзаларының асыҡ тауыш биреүе һөҙөмтәһендә «Баҫма киң мәғлүмәт саралары» һәм «Электрон киң мәғлүмәт саралары» категорияларында дүрт номинацияла билдәләнәсәк.
Конкурсҡа эштәр Башҡортостан халыҡтары телдәрендә ҡабул ителә (рус теленә тәржемәнең булыуы мотлаҡ).
Башҡортостанда эшҡыуарҙар хоҡуҡтары буйынса вәкил эшмәкәрлеген тәьмин итеү буйынса аппараттың матбуғат хеҙмәтенән хәбәр итеүҙәренсә, бәйгегә 2012 йылдың 1 ноябренән 2013 йылдың 30 апреленә тиклем донъя күргән материалдар ҡабул ителә. Эштәр һаны сикләнмәй.
Конкурста еңеүселәрҙе наградлау тантанаһы Рәсәй эшҡыуарҙары көнөнә ҡарата ойоштороласаҡ.


text:
Дөйә тубылғыһы
Дөйә тубылғыһы (урыҫ. верблюжья колючка ) (лат. Alhagi) - ваҡ япраҡлы, сәнскекле үлән.
Химик составы[үҙгәртергә | вики-тексты үҙгәртергә]
Үләндә флавоноидтар, сапониндар, шәкәр, туҡыусы матдәләр, С витамины , К витамины һәм В төркөмө, каротин, урсол кислотаһы, алкалоидтар табы, эфир маҙары, буяу матдәләре, ыҫмала бар.
Һылтанмалар[үҙгәртергә | вики-тексты үҙгәртергә]
- Дөйә тубылғыһы — Ҙур совет энциклопедияһында мәҡәлә
- Дөйә тубылғыһы GRIN сайтында мәғлүмәт (инг.) Проверено 11 февраля 2009 г.
- Дөйә тубылғыһы: «Тормош энциклопедияһы» сайтында мәғлүмәт(EOL) (инг.) Проверено 11 февраля 2009 г.


text:
Фото:
25 августа Өфөлә ИКЕА гипермаркеты асыласаҡ
Фото:
Бер аҙнанан, 25 августа, ИКЕА гипермаркеты асыласаҡ. Элекке рус йолаһы буйынса ишек аша тәүҙә бесәй үтәсәк. Соната Грэй исемле дүрт айлыҡ бесәйҙе кисә ғаилә сауҙа үҙәген асыуға ҡарата үткәрелгән матбуғат конференцияһында журналистар билдәләне. Ә унан алда, 21 июлдән 10 авгусҡа ҡәҙәр, ИКЕА-Өфө сайтында онлайн-тауыш биреү булған.
Журналистар өй һәм ғаилә өсөн бай тауарҙар ассортименты тәҡдим ителгән магазин буйлап экскурсияла ҡатнашты. Бында ҡунаҡ, балалар, йоҡо, аш-һыу бүлмәләре өсөн интерьер өлгөләре тәҡдим ителә.
Магазиндың матбуғат хеҙмәте мәғлүмәттәре буйынса, ИКЕА компаниялар төркөмө 60 йылдан ашыу инде үҙҙәренең дизайны буйынса йорт йыһаздары эшләй. Рәсәйҙә ИКЕА гипермаркеттары МЕГА сауҙа үҙәктәре составында асыла. Бөгөн Рәсәйҙең эре ҡалаларында бындай 12 комплекс эшләй.
Республика Президенты Рөстәм Хәмитов ҡатнашлығы һәм уның компания етәкселеге менән һөйләшеүҙәр үткәреүе арҡаһында Өфөлә, ниһайәт, ИКЕА гипермаркеты асыла. Төрлө техник сәбәптәр арҡылы магазинды асыу көнө бер нисә тапҡыр күсерелде, һәм бына оҙаҡламай республика халҡы көтөп алған сара буласаҡ.
Өфөнөң ИКЕА магазинында 240 эш урыны булдырылған, бында күпселеге йәштәр эшләй. Компания менеджменты һүҙҙәренә ҡарағанда, артабан үҫер өсөн уларҙың бөтә мөмкинлектәре лә бар.
Өфөлә ИКЕА гипермаркетын асыу тантанаһына Башҡортостан Республикаһының һәм Өфөнөң рәсми кешеләре, Швецияның Рәсәйҙәге илселеге вәкилдәре саҡырылған.


text:
Туймазы районында Бөйөк Ватан һуғышы ветерандары һәм унда ҡатнашыусыларҙың тол ҡатындары торлаҡ сертификаттары алды
Туймазы районында Бөйөк Ватан һуғышы ветерандары һәм унда ҡатнашыусыларҙың тол ҡатындары – йәмғеһе туғыҙ кеше торлаҡ сертификаттары алды, тип хәбәр иттеләр район хакимиәтенең мәғлүмәт-аналитика бүлегенән. 1031400 һумлыҡ сертификат менән туғыҙ ай дауамында ҡулланырға була, ошо ваҡыт эсендә документ хужалары торлаҡ табырға тейеш.
Йыл башынан алып Туймазыла бындай сертификаттарҙы йәмғеһе 160-тан ашыу кеше алған. Торлаҡ алыуға документтар шулай уҡ Чернобыль атом электростанцияһындағы авария эҙемтәләрен бөтөрөүҙә ҡатнашҡан 12 кешегә һәм күсенеп килергә мәжбүр булған өс ғаиләгә бирелгән. Торлаҡ һатып алыуға средстволар федераль бюджеттан «Федераль закон менән билдәләнгән граждандар категорияларын торлаҡ менән тәьмин итеү буйынса дәүләт бурыстарын үтәү» ярҙамсы программаһы сиктәрендә бүленгән.


text:
Яңы йылда рәсәйҙәрҙе йәнә оҙайлы каникулдар көтә
ӨФӨ, 2015 йыл, 10 декабрь. /«Башинформ» мәғлүмәт агентлығы, Гөлфиә Акулова/.
Рәсәйҙәрҙе ун көнлөк Яңы йыл каникулдары көтә. Рәсәй Хеҙмәт кодексының 112-се статьяһына ярашлы, 1, 2, 3, 4, 5, 6 һәм 8 ғинуар — Яңы йыл каникулдары, 7 ғинуар — Христос Раштыуаһы — байрам көндәре булып иҫәпләнә.
2016 йылда 2 һәм 3 ғинуар байрам ял көндәре шәмбегә һәм йәкшәмбегә тура килә. Хеҙмәткәрҙәр тарафынан ял һәм байрам көндәрен рациональ файҙаланыу маҡсатында, Рәсәй Хөкүмәте ҡарарына ярашлы, шәмбе, 2 ғинуарҙағы ял көнө шишәмбе, 3 майға, йәкшәмбе, 3 ғинуарҙағы ял дүшәмбе, 7 мартҡа күсерелә.
Шулай итеп, биш көнлөк эш аҙнаһында 2016 йылдың 1, 2, 3, 4, 5, 6, 7, 8, 9 һәм 10 ғинуары — ял көндәре. 31 декабрҙә эш көнө бер сәғәткә ҡыҫҡара, тип хәбәр итә Башҡортостандың Хеҙмәт һәм халыҡты социаль яҡлау министрлығы.


text:
Фото:
75 йыл элек Башҡорт АССР-ы Ленин орденына лайыҡ була
Фото:
Тарихтағы бер көн. 75 йыл элек, 1935 йылдың 15 мартында, Башҡорт АССР-ы үҙенең беренсе Ленин орденын алды. Был юғары наградаға республика сәнәғәтте һәм ауыл хужалығын үҫтереүҙәге уңыштары өсөн лайыҡ булды.
Энциклопедия мәғлүмәттәренә ярашлы, социалистик ҡоролош йылдарында Башҡортостан индустриаль-аграр төбәккә әйләнде. Тулайым продукция сығарыу 2,5 тапҡырға артты. 35 яңы завод, фабрика һәм электростанциялар төҙөлдө, ҡайһы бер ҙур предприятиеларға нигеҙ һалынды. Уларҙың береһе – Башҡортостандың нефть сәнәғәтенә нигеҙ һалыусы Ишембай нефть промыслаһы. Республика «Икенсе Баку» исеме алған яңы нефть районы үҙәктәренең береһенә әйләнде.
Икенсе һәм өсөнсө биш йыллыҡтарҙа 70 предприятие төҙөлдө, шул иҫәптән Өфө-Ишембай тимер юлы, Ишембай-Өфө нефть үткәргесе, Ишимбаей нефть ҡыуыу һәм Өфө крекинг заводтары, авиадвигателдәр һәм комбайн моторҙары етештереү үҙләштерелде. Еңел һәм аҙыҡ-түлек сәнәғәте объекттары төҙөлдө: 8 Март исемендәге тегеү фабрикаһы, икмәк заводы, Өфөлә макарон һәм кондитер фабрикалары, Бәләбәй, Белорет, Туймазы, Раевка ит комбинаттары. Социалистик ярыш киң таралыу алды, стахановсылар хәрәкәте барлыҡҡа килде.
1940 йылға крәҫтиән хужалыҡтарының 97,9 проценты коллективлаштырылды. Мәҙәни революция үткәрелде: наҙанлыҡ бөтөрөлдө, милли эшсе кадрҙар һәм интеллигенция үҫеште, башҡорт әҙәбиәте һәм сәнғәте бер ни тиклем үҫте.


text:
«Версия Башкортостана» гәзитендә юридик ярҙам мәсьәләләре буйынса «ҡыҙыу линия» үткәреләсәк
Эш биреүсе ауырлы ҡатынды эштән сығара аламы? Мәрхүм булған бурыслы клиентының туғандарынан – кредитор алдында яуаплылыҡты үҙ өҫтөнә алыусы булып сығыш яһамаған кешеләрҙән уның бурысын түләүҙе талап итеүгә банктың хоҡуғы бармы? Эшҡыуарлыҡҡа уртаҡ аҡса һалған, әммә рәсми рәүештә никахта тормаған ир менән ҡатындың бизнесы нисек бүленәсәк?
Көндәлек тормошта тыуып торған ошо һәм башҡа һорауҙарға «Версия Башкортостана» ижтимағи-хоҡуҡи аҙналығы редакцияһында яуап биреләсәк: «ҡыҙыу линия»ға шылтыратығыҙ һәм һеҙгә гәзит ҡунаҡтары – адвокаттар, прокурорҙар, төрлө ведомство вәкилдәре яуап бирәсәк.
Шишәмбе, 28 июндә, телефон аша тиҙ хоҡуҡи ярҙамды Өфө адвокаты Ирина Вәлиева күрһәтәсәк.
Хеҙмәт бушлай һәм уның менән мохтаж булғандарҙың барыһы ла ҡуллана ала. (8-347) 272-79 номерына 15 сәғәттән 17-гә тиклем шылтыратығыҙ.
Хәтерегеҙгә төшөрәбеҙ, был даими рубрика, граждандар менән аралашыу айына ике тапҡыр – һәр икенсе һәм дүртенсе шишәмбе үтә. Үрҙә күрһәтелгән телефон аша шылтыратып, һеҙҙе ҡыҙыҡһындырған һорауҙы квалифицикациялы юрисҡа бирегеҙ.
«Ҡыҙыу линия»ға мөрәжәғәттәр һәр ваҡыт бик күп һорауҙарҙы үҙ эсенә ала. Ике сәғәт дауамында ҡабул ителгән һорауҙарға яуаптар «Версия Башкортостана» гәзитенең киләһе һандарында баҫылып сыға.
Шулай уҡ һорауығыҙҙы гәзиттең 15-се битендә урынлаштырылған купонға яҙып ебәрә алаһығыҙ – яуап гәзиттең йәнә бер даими рубрикаһы — «Һеҙҙең хоҡуҡ» («Ваше право») битендә донъя күрәсәк.


text:
Рөстәм Хәмитов инвестициялар йәлеп итеү өсөн өс өҫтөнлөклө тармаҡты билдәләне
Башҡортостан Президенты Рөстәм Хәмитов инвестицияларға мохтаж өс тармаҡты билдәләне. Улар – ауыл хужалығы, химия һәм ағас эшкәртеү. Был хаҡта ул Мәскәүҙә РБК мәғлүмәт агентлығында ойошторолған матбуғат конференцияһы сиктәрендә хәбәр итте.
— Бөгөн беҙ ауыл хужалығын әүҙем үҫтерәбеҙ. Республика халҡының 40 проценты ауылдарҙа йәшәй, яҡынса 150 мең ауыл кешеһе аҡса эшләү маҡсатында Себергә бара, эш урындарын үҙебеҙҙә булдырырға кәрәк, — тип билдәләне БР Президенты.
Уның һүҙҙәренсә, бөгөнгө көндә республикала һөт етештереүҙе ойоштороу, сусҡасылыҡ фермаларын булдырыу, шулай уҡ ауыл хужалығы продукцияһын эшкәртеү буйынса ҙур инвестиция проекттары бар.
— Беҙҙең өсөн был төп өҫтөнлөк булып тора, — тине аграр комплекс хаҡында Рөстәм Хәмитов. Шул уҡ ваҡытта ул Башҡортостандың, нефть республикаһы булараҡ, нефть химияһы һәм химия өлкәләренә инвестициялар йәлеп итеүгә мохтаж булыуын билдәләне.
— Минеңсә, химия республиканың ғына түгел, тотош илдең дә иҡтисадын үҫтереүсе йүнәлештәрҙең береһе булып тора, — тип белдерҙе Башҡортостан Президенты.
Инвестициялар йәлеп итеү өсөн өсөнсө өҫтөнлөклө тармаҡ – ағас эшкәртеү. Рөстәм Хәмитов быйыл ағас эшкәртеү буйынса ҙур предприятие төҙөлә башлаясағы хаҡында әйте. Предприятие йылына өс миллион кубометрға яҡын ағас эшкәртәсәк.
Проекттың дөйөм хаҡы – яҡынса 500 миллион евро. Ул биш йылға иҫәпләнгән. Беренсе сират (хаҡы – 160 миллион евро) 2014 йылда эшләй башлаясаҡ.


text:
Өфөлә 186 лифтты алмаштырҙылар
Өфөлә торлаҡ йорттарҙы капиталь ремонтлау адреслы программаһы барышында 2010 йылда 186 лифт алмаштырылған. Был турала шишәмбе көндө ҡала хакимиәте башлығында үткән оператив кәңәшмәлә Өфө хакимиәтенең Ҡала тормошон тәьмин итеү идаралығы начальнигы Андрей Федосов хәбәр итте.
— Лифт ҡорамалдарын күпләп алмаштырыу быйыл капремонттың төп үҙенсәлеге булды, — тине ул. – Бығаса ҡалала бындай күләмдә лифттар алмаштырылмай торғайны. Сағыштырыу өсөн, адреслы программалар барышында һуңғы өс йылда алмаштырылған лифттарҙың дөйөм иҫәбе 387 берәмек тәшкил итте.
Андрей Федосов әйтеүенсә, 2010 йылда торлаҡ фондын реформалаштырыуҙа энергияны һаҡсыл ҡулланыусы ҡорамалдарға баҫым яһалған. Шулай итеп, 26 торлаҡ йортта автоматлаштырылған идара системаһы менән 33 йылылыҡ счетчигы ҡулланыуға тапшырылған, һигеҙ йортта сарҙаҡ түбәләре йылытылған, 68 подъезда хәрәкәт датчиктары менән яҡтыртҡыстар һәм энергияны һаҡлаусы лампалар ҡуйылған.
Лифттарға килгәндә, Андрей Федосов билдәләүенсә, ағымдағы йылдың октябрендә уларҙың хәүефһеҙлеге тураһында яңы техник регламент көсөнә инде, уға ярашлы Ростехнадзор лифттарҙы ҡабул итеүҙән ситләтелде. Лифт ҡорамалдарына тулыһынса техник тикшереүҙе аккредитация үткән бойондороҡһоҙ ойошма йәки лаборатория үткәрә.


text:
Фото:
Рөстәм Хәмитов республика киң мәғлүмәт сараларының редакторҙары менән осрашты
Фото:
27 июлдә Республика йортонда Башҡортостан Президенты Рөстәм Хәмитов республика киң мәғлүмәт сараларының һәм федераль баҫмалар һәм агентлыҡтарҙың төбәк вәкиллектәре редакторҙары менән осрашты. Осрашыуҙа власть органдарының киң мәғлүмәт саралары менән үҙ-ара килешеп эш итеү, федераль үҙәк һәм Рәсәй Федерацияһының субъекттары араһында вәкиллек хоҡуҡтарын бүлеү мәсьәләләренә ҡағылып үттеләр. Шулай уҡ республикалағы проблемалар һәм уларҙан сығыу юлдары тикшерелде.
Осрашыу темаһы – ул, әлбиттә, башҡарылған эшкә отчет һәм рәсми булмаған осрашыу түгел, тине Рөстәм Хәмитов, осрашыуҙы асып. Республика башлығы «ҡайҙа булыуыбыҙ, нимә эшләйәсәгебеҙ, кем булыуыбыҙ хаҡында бергәләп һөйләшергә» тәҡдим итте, «сөнки бөгөнгө көнгә был һорауҙарға яуаптар теләгән кимәлдә әле булһа табылмаған». «Дөйөм алғанда, бөгөн залда ултырыусылар – республика киң мәғлүмәт сараларының элитаһы. Күп йәһәттән йүнәлеш биреүсе, ғәмәлдәге тәжрибәләргә йоғонто яһаусы, уларҙы үҙгәртеүсе йәки дауам итеүсе кешеләр», тип билдәләне ул.
Рөстәм Хәмитов яҡын арала киң мәғлүмәт сараларында ижтимағи-сәйәси тормоштоң етди хәл-ваҡиғаларын яҡтыртырға тура киләсәк, тип белдерҙе.
— Беҙҙең алда декабрь айында башланасаҡ оҙайлы һайлау алды һәм һайлау осоро – ҙур ваҡыт арауығы тора. Әле Дәүләт Думаһына һайлау алды кампанияһы старт алды, 2012 йылдың март айында – Рәсәй Федерацияһы Президенты һайлауҙары, Өфө ҡала Советына һайлауҙар, һәм 2013 йылдың март айында республика Дәүләт Йыйылышы – Ҡоролтайға һайлауҙар буласаҡ. Был йәмғиәттә үҙ-ара мөнәсәбәттәр киҫкенләшкән ауыр осор. Һәм был ғәҙел, аңлайышлы күренеш. Әлбиттә, мөмкин булмаһа ла, беҙ был ваҡыт арауығын мөмкин тиклем ҙур тетрәнеүҙәрһеҙ, конфликттарһыҙ, ауырлыҡтарһыҙ үткәрергә тейешбеҙ. Конфликттар ҙа, үҙ-ара бәрелештәр ҙә буласаҡ, осҡондар ҙа сәсрәйәсәк. Былар барыһы ла аңлашыла. Ләкин был йәмғиәтебеҙ нигеҙен ҡаҡшатырға тейеш түгел. Был эштә мин киң мәғлүмәт сараларына ҙур әһәмиәт бирәм, һәм ҡайһы бер мәсьәләләрҙе һеҙҙең менән тикшерергә теләр инем, — тине төбәк башлығы.
Ул Президент булып бер йыл эшләү буйынса үҙе өсөн яһаған һығымталары менән бүлеште. «Президент, минең аңлауымса, аҡса һәм байлыҡ таратыусы түгел, ә күпселек йәһәттән йәмғиәттә әхлаҡи мөхит булдырыусы кеше, — тине Рөстәм Хәмитов. – Ғәҙелһеҙлеккә ҡаршы тороусы, етешһеҙлектәрҙе бөтөрөүсе кеше. Мин эшемде ошо позицияларҙан башҡарырға тырышам. Байлыҡ, бюджет аҡсаларын таратыусы һәм бюджет аҡсаларына ниҙер төҙөлөү менән ғорурланыусы моделенән ситләшергә теләйем. Кемгәлер ниҙер төҙөү өсөн аҡса биреү менән ғорурланыуҙы, аҙаҡтан килеп тантаналы рәүештә ниҙер һөйләүҙе мин дөрөҫ тип һанамайым. Сөнки аҡса һәм ресурстар беҙҙең йәмғиәттеке.
Был осраҡта республика Президенты күп нәмәләрҙе планлаштыра ғына ала, күренештәргә юғарынан ҡарап, был мөмкинлектәрҙе тейешенсә йүнәлтеү йәки беҙҙең алда торған бурыс һәм маҡсаттарға уларҙы объектив рәүештә йүнәлтеүгә булышлыҡ итеү мөмкинлектәренә эйә.
Бынан тыш, беҙҙең ярайһы уҡ ҡаты системала эш итеүебеҙҙе аңлайым, был беҙгә оҡшамаһа ла, уны ҡәтғи рәүештә төҙәтә алмайбыҙ. Беҙ был хаҡта әйтә генә алабыҙ һәм системалағы кәмселектәрҙе төҙәтеү йәһәтенән һөйләшеү алып барыу, шул иҫәптән федераль үҙәк менән дә, процесстарына булышлыҡ итә алабыҙ. Кәмселектәр бар, әлбиттә. Һәм һуңғы ярты йыллыҡта, Рәсәй Федерацияһының Дәүләт советы Президиумы составында эшләп, дәүләт етәкселәренә, Рәсәй Президентына киләһе уйҙы еткерергә тырыштым: беҙҙең бөйөк илдәге федераль мөнәсәбәттәр яңынан ҡарап сығыуҙы талап итә. Федерация субъекттары һәм федераль үҙәк араһында вәкиллек хоҡуҡтарын бүлеү зарур. Субъекттарға, муниципалитеттарға хоҡуҡтарҙы күберәк бирергә кәрәк. Беҙҙе ишеттеләр, тип уйлайым. Һәр хәлдә бөгөн был темаларҙы тикшергән эш төркөмдәренең эш итеү варианттары ҡарала. Бының менән киләһене әйтергә теләйем: бөгөн беҙ билдәле бер йүнәлеш сиктәрендә булһаҡ та, ул йүнәлеш булһа ла, сиктәрҙе киңәйтергә, федераль үҙәк менән килешеп эш итергә йәки уға йоғонто яһарға тырышыу — әлбиттә, мөһим һәм кәрәкле эш. Минең республика Президенты булыуым шунан да ғибәрәт – республикабыҙҙың үҙенең мөмкинлектәрен һәм эш итеү даирәһен киңәйтеү.
Беҙҙә бөтә яҡлап та ҙур ауырлыҡтар бар, тип әйтә алмайым, ләкин улар, әлбиттә, бар. Һуңғы йылдарҙа Башҡортостан Республикаһының дөйөм Рәсәйҙәге үҫеш тенденцияһынан артта ҡала барыуы иң мөһим проблема булып торалыр, моғайын. Тормош сифаты буйынса ла, сағыштырма күрһәткестәр буйынса ла, сикләнгәнлек, сикләнгән арауыҡ булдырыу йәһәтенән дә беҙ артта ҡала килдек. Бындай форматта, әлбиттә, үҫешә алмауыбыҙ билдәле. Ҙур проблемалар юҡ, ләкин хәл итерлек мәсьәләләр бар», — тине республика Президенты, инеш һүҙен йомғаҡлап.
Артабан һөйләшеү һорау-яуап йүнәлешендә барҙы.


text:
2012 йылда Өфөлә 47 күп фатирлы йортта капремонт үткәреү планлаштырыла
Адреслы программа сиктәрендә быйыл Өфөлә 47 күп фатирлы йортта капиталь ремонт үткәреү ҡаралған. Былтыр 39 торлаҡ йорт ремонтланған.
Өфө хакимиәте башлығы урынбаҫары Альбина Йосопова әйтеүенсә, бөтә төр финанслау сығанаҡтары иҫәбенә йыл башынан алып торлаҡ фондында 52,3 млн һум суммаға капиталь ремонт эштәре башҡарылған. Был күрһәткес былтырғы ошо уҡ осорға ҡарата 11,3 процентҡа артҡан. Торлаҡ-коммуналь хеҙмәттәр өсөн түләүҙәр йыйыу 93 процентты тәшкил иткән.
— Коммуналь комплекс предприятиелары менән өс айҙа 3,5 миллиард һум күләмендә хеҙмәттәр күрһәтелгән, 2011 йылдың ғинуар-мартына ҡарата был 102,2 процентты тәшкил итә, — тип билдәләне Альбина Йосопова. — Йыл башынан алып 27,7 миллион кубометр һыу бирелгән. 4,5 миллион Гигакалорий йылылыҡ энергияһы һатылған, халыҡҡа 120,8 миллион кубометр газ бирелгән. Шулай уҡ 887 фатирға газ үткәрелгән.


text:
Өфө ҡалаһы буйынса Эске эштәр идаралығы начальнигы – Илгиз Садиҡов
Өфө ҡалаһы буйынса Эске эштәр идаралығы начальнигы вазифаһына 43 йәшлек Илгиз Садиҡов тәғәйенләнде. Яңы вазифаһын милиция полковнигы 23 октябрҙә үтәй башланы, быға тиклем өс йыл буйына ул Учалы районы һәм ҡалаһы буйынса Эске эштәр бүлеге начальнигы вазифаһын биләгән.
2002 йылдан 2009 йылдың майына тиклем Өфө милицияһы начальнигы Урал Аҡкучуков булды. Һуңынан быйыл 23 октябргә тиклем ҡаланың Эске эштәр бүлеге башлығы вазифаһын Андрей Авдеев башҡарҙы.
Илгиз Камил улы Садиҡов 1966 йылдың 9 октябрендә Учалыла тыуған. 1990 йылда — Һарытау юғары хәрби химик һаҡлау инженер училищеһын, 2006 йылда Башҡорт дәүләт университетының Сибай филиалы юридик факультетын тамамлаған.
1990-1999 йылдарҙа РФ Ҡораллы Көстәрендә хеҙмәт үтә. 1999 йылдың мартында ЮХХДИ бүлеге начальнигы урынбаҫары – Учалы районы һәм ҡалаһы буйынса Эске эштәр бүлегенең теркәү-имтихан төркөмө етәксеһе итеп тәғәйенләнә. 2001 йылдың октябрендә район бүлегенең тыл тәьминәте буйынса бүлеге начальнигы урынбаҫары була. 2003 йылдың апрелендә – ошо уҡ Эске эштәр бүлегенең ЮХХДИ бүлексәһе начальнигы. 2006 йылдың июнендә Учалы районы һәм ҡалаһы буйынса Эске эштәр бүлеге начальнигы вазифаһына тәғәйенләнә.


text:
Башҡортостандың Мәғариф министрлығы йылға йомғаҡ яһаясаҡ
Башҡортостан Республикаһы Мәғариф министрлығы коллегияһының төбәктең Мәғариф өлкәһендә контроль һәм күҙәтеү идаралығы менән берлектәге киңәйтелгән ултырышы шаршамбы, 7 мартта, Р.Ғарипов исемендәге 1-се Башҡорт республика гимназия-интернатында үтәсәк.
Кәңәшмәлә ведомствоның 2011 йыл өсөн эшмәкәрлегенә йомғаҡ яһаласаҡ һәм 2012 йылға дәүләт мәғариф сәйәсәтен тормошҡа ашырыу буйынса бурыстар билдәләнәсәк.
БР Мәғариф министрлығынан хәбәр итеүҙәренсә, республика педагогтары бөгөнгө шарттарҙа һөнәрҙең абруйын арттырыу, төбәктә эшләүсе мәғариф хеҙмәткәрҙәренең социаль яҡланыуы, мәғариф учреждениеларында санитар-эпидемиологик талаптарҙы үтәү һәм янғын хәүефһеҙлеген тәьмин итеү һәм башҡа мәсьәләләрҙе тикшерәсәк.
Коллегия 11 сәғәттә башлана.